text:
Waba uzi impamvu ibitabo byahishwe( Apocryphes) bikoreshwa na kiliziya gatulika?
Mu nyigisho ibanza twabashije gusobanura neza inkomoko y’ibitabo byahishwe, aha rero urasobanukirwa neza impamvu ibyo bitabo byahishwe bikoreshwa na kiliziya gatulika
Abashakashatsi bavuga ko umugabo witwa Agusitini( Saint Augustin) na mutagatifu Jerome(Saint Jérôme) baje kwemeza ko ibitabo biboneka muri Bibiliya ari iy’Abaheburayo n’iyahinduwe mu Kigiriki n’Abayuda babaga mu mahanga aho batataniye bati: byose byahumetswe n’Imana.
Nyuma mu mwaka w’1546 (NK) inama y’abayobozi ba Kiliziya Gaturika (konsili ya mirongo itatu (Concile de Trente) yaje kubisuzuma yemeza ko nabyo bigomba kwemerwa, kandi ko bigomba kuboneka no mu y’Ikiratini “VULGATE“.
Mu mwaka w’1870 (NK) icyemezo cyavuye kwa Papa i Vatikani, yemeza bidasubirwaho umwanzuro wafashwe na ya Concile de Trente. Naho rero Bibiliya yitwa iya Yerusalemu ikoreshwa na Kiliziya Gatorika, yemera ibyo bitabo nk’ibyemewe ku nshuro ya kabiri ko byahumetswe n’Imana (Livres Deutérocanoniques) nyamara bitaboneka muri Bibiliya y’Igiheburayo.
Abantu bibaza niba izi Bibiliya abaporotesitanti bakoresha ari izigendera kuri Bibiliya y’Igiheburayo cg iya ba bagabo 70 twavuze haruguru yahinduwe mu Kigiriki, dore igisubizo:
Bibiliya y’Abaporotestanti bakoresha ni iy’Igiheburayo, nyamara yifashishije urutonde rw’ibitabo rwa Bibiliya yakozwe na ba bandi 70, hakavamo gusa bya bitabo bitemewe n’Abaheburayo,


c: text/html

text:
Vincent Rutabagisha wo muri koperative yitwa COABA( cooperative artisanal des bambous) ikorere mu Karere ka Rutsiro yemeza ko gukora no kugurisha ibikoresho bikozwe mu migano byatumye bibeshaho kandi ngo ni uburyo babonye bwo gushyira mu bikorwa Made in Rwanda.
Ibikoresho byo mu rugo bakora mu migano birimo amasahane manini(plateaux), ameza( mato, aringaniye n’amanini), utubati, udukombe babikamo amakaramu mu biro n’ibindi.
Rutabagisha avuga ko igitekerezo cyo kubyaza imigano umusaruro cyaje nyuma yo kureba bagasanga yera cyane mu karere ka Rutsiro, Umurenge wa Rusebeya mu Kagali ka Kabona.
Ati: “Twariyegeranyije dusanga abantu babishaka dushyiraho umugabane ku munyamuryango barayitanga. Ni uburyo twabonye bwo kwishakamo ibisubizo no kwigira.”
Koperative COABA ngo igizwe n’abanyamuryango b’ingeri zose, abasore, abakobwa, abagabo n’abagore.
Avuga ko ibyo bakora babikora kuri ‘commande’, bakabizanira abakiliya babo baba muri Kigali cyangwa se bakitabira imurikagurisha runaka bakabona kugurisha ibyo bakora.
Yemeza ko mu gihe kiri imbere bazashaka uko bashyira iduka i Kigali kugira ngo abakiliya babo babibone biri hafi yabo bitabaye ngombwa ko abakozi muri COABA babibazanira.
Ibiciro by’ibikoresho byabo ntibikanganye kandi ibyo bakora biraramba kuko biba bikozwe muri kimwe mu biti bikora kurusha ibindi.
Uwashaka guhahira muri iriya Koperative yahamagara kuri nomero +250 785321383.
UMUSEKE.RW

robotstxt: allowed

filter: keep


text:
Mu gihe muri iyi minsi hari inkubiri yo kwegura ku bushake no kweguzwa bitewe n’inyito zitandukanye bihabwa na komite njyanama z’uturere, mu karere ka Huye naho byahageze aho Meya n’abamwungirije babiri batakarijwe icyizere na Njyanama bagahita beguzwa.
Inama Njyanama y’akarere ka Huye, iyobowe na Perezida wayo Dr Ngabitsinze Jean Chrysostome, yiteranye iri kumwe n’abajyanama b’akarere bahurira mu nama idasanzwe aho ingingo zari ku murongo w’ibyigwa hari harimo gusuzuma raporo y’umugenzuzi Mukuru w’Imari ya Leta 2016-2017 no kuganira ku mikorere y’inzego z’Inama Njyanama.
Mu myanzuro ikomeye y’iyi nama, harimo gutakariza icyizere Komite nyobozi yose igizwe na Meya na ba Visi Meya babiri. Kayiranga Muzuka Eugene wari Umuyobozi w’Akarere; Mutwarasibo Cyprien wari Umuyobozi w’Akarere Wungirije ushinzwe ubukungu na Niwemugeni Christine wari umuyobozi w’Akarere wungirije ushinzwe imibereho myiza y’abaturage bose begujwe nk’uko byemejwe na Dr Jean Chrysostome Ngabitsinze, Perezida wa Njyanama ya Huye, mu kiganiro n’Ikinyamakuru Ukwezi.com.
Dr Ngabitsinze Jean Chrysostome ati: "Reka rero mbikubwire, Inama Njyanama idasanzwe ifashe icyemezo cyo gukuraho icyizere Nyobozi yose. Impamvu ya mbere ni uko batigeze bashyira mu bikorwa inama twabagiriye nk’Inama njyanama. Ikindi ni ibibazo bikomeye byagaragajwe n’Umugenzuzi Mukuru w’Imari ya Leta, byerekeye imishinga minini. Twabahaye umwanya uhagije wo kwisobanura ariko byarangiye abajyanama batanyuzwe."}
Perezida wa Njyanama ya Huye, Dr Ngabitsinze Jean Chrysostome
Dr Ngabitsinze yadutangarije ko uretse kuvanwa ku buyobozi bw’akarere, banakuwe ku rutonde rw’Abajyanama b’Akarere, raporo bakaba bagiye kuyishyikiriza Guverineri w’Intara y’Amajyepfo kugirango habe hanashakwa abazayobora akarere by’agateganyo.


text:
Menya uko warinda uruhu rwawe niba urwaye diyabete
Indwara ya diyabete cyangwa igisukari ni indwara mbi cyane kuko akenshi idakunze gukira.Ibaho igihe urwagashya rutari gukora neza imisemburo ishinzwe kuringaniza isukari mu mubiri .kwita ku ruhu rwawe bikaba igisubizo gituma ukomeze kugira ubuzima bwiza.
Ubushakashatsi bwagaragajeko 1/3 cy’abantu barwaye diyabete bakunze kugira ibibazo ku ruhu bitewe n’imiterere y’imibiri yabo, ibi bibazo byose bikaba bishobora gukizwa n’uko buri munsi uyirwaye yita cyane ku ruhu rwe.
Iyo umuntu urwaye diyabete atitaye ku ruhu rwe neza, udutsi dutembereza amaraso iyo twangiritse bitera ingaruka nyinshi harimo n’urupfu, uko kandi amaraso atembera gake mu mubiri cyangwa isukari ikaba nke bishobora gutuma ibikomere ufite bidakira neza kandi bikongera amahirwe yo kwandura izindi ndwara zitandukanye(infection).
Izi ni zimwe mu nama zagufasha kurinda uruhu rwawe niba urwaye diyabete:
1. Gabanya isukari mu mubiri
Iyo isukari yabaye nyinshi mu mubiri itera ibibazo bikomeye cyane. Ishobora gutuma uruhu rwawe rwumagara rugasaduka ,ibi bigatuma ushobora kugira ubwandu(infection).uretse kuba wa kwandura izindi ndwara, isukari nyinshi mu mubiri ituma umubiri utabasha guhangana n’indwara zishobora kuwibasira.umurwayi wa diyabete asabwa kwisuzumisha isukari afite mu mubiri kugirango amenye uko ahagaze kandi arinde ubuzima bwe.
2. Genzura umuvuduko w’amaraso ufite(blood pressure).
Abantu barwaye diyabete baba bafite ibyago byinshi byo kugira umuvuduko w’amaraso ukabije,ibi kandi bikagira ingaruka ku ruhu no kubindi bice by’umubiri.Kubera uruhu aricyo gice kinini kigize umubiri,rushobora kwanduzwa na buri kintu cyose gishobora kwangiza ubuzima .
Umurwayi wa diyabete ufite ikibazo cy’umuvuduko w’amaraso asabwa gufata imiti neza, umuvuduko ukaba wagabanuka n’amaraso agatembere neza mu mubiri akaba yagira ubuzima bwiza.
3 . Irinde koga amazi ashyushye cyane
Koga amazi ashyushye cyane ku muntu urwaye diyabete ni bibi kuko bishobora gutuma uruhu rwawe rubabuka cyane ku ntoki no kubirenge.gerageza amazi ashyuhe ku kigero cyo hasi kandi ntukwiye kurenza iminota 10 cyangwa 15 uri mu mazi.
4. Wikoresha amavuta yo kwisiga kenshi
Kwisiga amavuta ku mubiri ni ingenzi kuko birinda uruhu kumagara .ushobora kuyakoresha ku bice bimwe na bimwe bishobora kuma nk’amaguru,amaboko, mu mugongo.Abarwayi ba diyabete ntibakwiye kwisiga buri mwanya kandi bagomba kugura amavuta yisigwa n’abarwayi ba diyabete cyangwa bakaba bayandikiwe na muganga.Ntibakwiye gusiga hagati y’amano kuko ho hadakeneye kuba hahehera.
5. Sukura kandi uhanagure neza uruhu rwawe.
Mu gihe ushaka ko bimwe mu bice by’umubiri wawe bigaragara neza ,ni ngombwa koga neza ,wava koga ugahanagura neza umubiri ukumuka ukabona kwisiga amavuta.iyo habayeho kwisiga utumutse neza bishobora gutuma umubiri wandura indwara zitandukanye.
6. Nywa ibinyobwa byinshi
Amazi cyangwa ibindi binyobwa bitarimo ikawa cyangwa isukari ni ingenzi ku muntu urwaye diyabete kuko birinda uruhu rwawe rukamererwa neza.
Abashakashatsi bagaragaje ko abantu bakuze banywa uturahuri 4 cyangwa 8 ku munsi,byatumye batagira isukari nyinshi mu mubiri kurusha abanywa make ku munsi. Kumagara mu mubiri cyangwa kubura amazi mu mubiri byongera ikigero cya hormone ituma isukari iba nyinshi.
7. Rya ibiryo bifite intungamubiri.
Ibi bisobanuyeko ugomba gufata ibinyampeke,ukirinda ibiribwa bitera umubyibuho,ukarya cyane imbuto n’imboga.Wirya imbuto zisa nk’izumye ahubwo ugerageze gushaka izikiri nshyashya.
8. Gabanya gukoresha ibintu bikorerwa mu nganda
N’iyo yaba isabune,gura ibintu bitagira ingaruka ku mubiri wawe.Bamwe bakunze kugira allerigi iyo bakoresheje bimwe mu bituruka mu nganda.Niba urwaye diyabete ukwiye kugabanya gukoresha ibintu bivuye mu nganda yaba ibyo kurya cyangwa ibindi bihakorerwa.
8. Genzura ibirenge byawe buri munsi
Ibirenge ni igice cy’umubiri gishobora kwangirika vuba,biroroshye cyane kuba bya byimba,byagagara cyangwa bigakomereka bya hato na hato.kugira ho ibikomere bishobora no gutuma habaho kwandura n’izindi ndwara.
Abantu barwaye diyabete bakwiye guhora bagenzura ibirenge byabo mbere y’uko bajya kuryama bakareba ko ntampinduka yabaye.kugirango wirinde ibibazo bitandukanye ukwiye koza ibirenge byawe n’amazi y’akazuyazi ukabihanagura neza cyane cyane hagati y’amano ubundi ukabisiga amavuta ariko ukirinda gusiga hagati y’amano.Niba ufite igikomere kikiri gishya kandi kiva ukabona kidakira neza,ushobora kujya kureba umuganga ubizobereyemo akagufasha.
Diyabete ni indwara mbi cyane iyo utitaye ku mubiri wawe uba ufite ibyago byinshi byo kwandura n’izindi ndwara zitandukanye. Niba umuntu uyirwaye afite igikomere ku mubiri akwiye kucyoza neza cyangwa akaba yagana abaganga mu gihe akomeretse,ahiye,cyangwa yumva afite umuriro udasanzwe. « Gushaka ubuvuzi bwihuse ni igisubizo mu gukomeza kugira ubuzima bwiza. »
Source : www.health.com


text:
Nkuko bisanzwe buri mwaka mu Rwanda, uno mwaka nabwo habaye icyunamo uko bigaragara ni ibisanzwe uretse ko ubona ibyuno mwaka nta ngufu byari bifite nki’by’umwaka ushize.
Uno mwaka ka gahato ko kwakwa amafaranga kungufu karagabanutse, ushaka akaba ariwe uyatanga hari naho batayatse, ikindi ni uko ubundi gukererwaho niminota 2 bagucaga amafaranga wayabura ugafungwa, ariko ubu ubona byaragabanutse.
Gusa nkuko bisanzwe abantu barafunzwe bazira kuvuga ibyo Fpr idashaka kumva, ibyo FPR yita gufobya genocide yakorewe abatutsi, ndetse n’ingengabitekerezo ya genocide. Aha ngaha hibasirwa cyane abahutu bagafungwa kakahava, ibijyanye no kujya kubakira, guhingira no gukorera abacikacumu byo byarakomeje.
Abaturage twabashije kuganira nababajije icyo bavuga kubijyanye no gufobya genocide ndetse n’ingengabitekerezo ya genocide. Bansubije ko kuvuga ukuri atari ugupfobya genocide ko ahubwo ikibazo ari uko mu Rwanda kuvuga ukuri bitemewe. Kubijyanye n’ingengabitekerezo bambwiye ko bamwe mu bantu baturutse Bugande n’abandi bene ingoma ntawabarusha ingengabitekerezo, kuko uhura nawe no mu muhanda akakubwira ngo »DORE IYO MBWA Y’UMUHUTU ». Ubwo kandi waba utirutse ngo uhunge ugakubitwa, bati ibyo Leta ntibyita ingengabitekerezo, ariko umuhutu yavuga ko yapfushije abantu byonyine akabizira yaba atishwe agafungwa imyaka 25 ngo ni ruharwa.
Mu cyunamo cyuno mwaka FPR hari udushya yadukanye, nko kwigisha abantu ko mu Rwanda nta moko abamo, kandi mu kanya bati abahutu bishe abatutsi, bati abahutu ni abicanyi.
Kandi bati hari abarokotse genocide yakorewe abatutsi, noneho ukibaza niba abo barokotse barahise bahinduka abatwa cyangwa abahutu bikakuyobera. Bati mwa bahutu mwe muri abicanyi mwishe abatuts. Aha naho ukibaza aho abahutu bavuga ko bishe abatutsi bagiye bikakuyobera. Mu byukuri mu Rwanda amoko arimo ndetse ubu noneho harimo nivangura rishingiye ku moko ritigeze ribaho igihe icyo aricyo cyose.
Badukanye kandi ijambo bise ngo ni »UBUDASA » aha baba bashaka kuvuga ko u Rwanda rufite ibyo rurusha amahanga. Bakavugamo nk’iterambere, n’uburezi ngo n’ubumwe n’ubwiyunge n’ibindi binyoma byinshi.
Ibyo byavuzwe mu gihe bamwe barimo kwamburwa amasambu yabo ngo hagenewe abanyenka, ngo si abahinzi, biravugwa kandi mu gihe abantu basenyerwa amazu yabo ku ngufu za Leta ngo ntiyujuje ibisabwa uboshye kare kose aba yarubatswe batareba, n’andi mabi menshi akorerwa mu Rwanda.
Hari umuturage twaganiriye,ambwirako ibi bintu byo kwibuka nkuko bitegekwa na FPR bibangamira ubumwe n’ubwiyunge bw’abanyarwanda, ngo kuko bihora bikongeza inzika n’urwango hagati y’abanyarwanda, iyi kandi ni intwaro FPR ikoresha ngo icecekeshe umuntu wese ushaka guharanira uburenganzira bwe. Bityo abahutu bahame mu bucakara bwa FPR.
Iyo uganiriye n’abanyarwanda nibura 95% bifuza ko ibi bintu byo kwibuka byavaho noneho abanyarwanda bagatangira amateka mashya mu bumwe n’ubwiyunge nta terabwoba n’agahato, abanyarwanda bose bakareshya ntawe uhora ashinjwa ko ari umwicanyi kandi genocide yarabaye ataravuka. Bati imana yonyine niyo izadukiza uru rusyo rushyushye twikorejwe na FPR. Nanjye nti namwe muzabigiramo uruhare. Ngayo nguko ibyo mu Rwanda rwa FPR.
J-Jules Rugero
Kigali-Rwanda


text:
Dominic Ashimwe wari umwana muto muri Mata 1994 igihe Jenoside yakorewe abatutsi yabaga, avuga ko hari aho igihugu cy'u Rwanda cyanyuze, hakaba hari n'aheza kimaze kugana ndetse hakaba hari n'ahandi heza cyane igihugu cyifuza kugera. Yihanganishije ababuze ababo muri Jenoside yakorewe abatutsi, asaba abanyarwanda bose muri rusange ko baba hafi abarokotse Jenoside yakorewe abatutsi, ab’imitima ikomeretse bakomorwa n’amagambo meza y’inkomezi aherekejwe n’ibikorwa bifatika bibafasha. Yatangiye agira ati:
Hari ahakomeye igihugu cyacu cyanyuze hari n’aheza kigana ubu, kandi si aho gusa kuko twifuza no kugera kure kurushaho. Iyo abana bavukana ari umuryango ntabwo umwe aziza undi ko yavutse mbere akaba imfura mu muryango, cyangwa ngo uwavutse mbere ari imfura azize umuvandimwe we ko ari bucura bw’umuryango, Oya. Ahubwo kuko bose nta n'umwe uba yarahisemo kuvuka mbere cyangwa nyuma, iyo bose bibutse ko bonse ibere rimwe rikabakuza, umubyeyi wabo ari umwe...,ibyo bituma urukundo rwabo ruba nk’umurunga ubafashe ku buryo nta wabatandukanya.
Umuhanzi Dominic Ashimwe arasaba abanyarwanda komora ab'imitima ikomeretse
Dominic Ashimwe yibukije abanyarwanda ko ari umuryango umwe
Dominic Ashimwe yagize ati:"Natwe Abanyarwanda turi umuryango umwe. Abato, abakuru, abasheshe akanguhe n’abandi bose bakunda u Rwanda twese biratureba, ni inshingano za twese nk’umuryango Nyarwanda kuba maso kugira ngo uwo ari we wese washaka kutugaruramo ibitekerezo bibi bidusenya yimwe intebe muri twe, ahubwo yigishwe kugira umutima wa kimuntu bityo dufatanye kubaka ejo heza hatubereye twe n'abazadukomokaho."
Dominic Ashimwe yunzemo ati:"Umwijima w’icuraburindi Imana yeyuye ku gihugu cyacu, nta watekerezaga y'uko byashoboka, ariko Imana yarabikoze. Ibi nibitugarurire ibyiringiro, biturememo icyizere cyuzuye ko Imana yakoze ibyo ibasha rwose no komora imitima y'abababaye, igatanga kubaho neza no mu bihe bizaza. Abafite intege babe hafi abatazifite, ab’imitima ikomeretse bomorwe n’amagambo meza y’inkomezi aherekejwe n’ibikorwa bifatika bibafasha, byose tubikorane umutima w’ubugwaneza."
Dominic Ashimwe ni umwe mu bahanzi bafite ibihangano bihembura benshi


text:
Icya mbere bahurizaho ni uko abana bakiri bato bakoreshwa mu mirima y’icyayi ntibajye kwiga, icya kabiri kikaba abangavu baterwa inda zitateguwe naho icya gatatu ni abana batiga birirwa bazerera mu muhanda cyangwa bajyanwa gukoreshwa mu ngo.
Ibi byose byavuye mu bitekerezo byatanzwe n’abaturage, abayobozi n’abafatanyabikorwa ku wa 20 Ukuboza 2017, ubwo muri ako karere habaga igikorwa cyo gusuzumira hamwe ibibazo abana bahura nabyo.
Umuryango witwa Children’s Voice Today umaze imyaka isaga ibiri mu bikorwa bijyanye no kwita ku burenganzira bw’umwana muri ako karere, wahurije hamwe ababyeyi, abarezi, abana abashinzwe umutekano n’abayobozi bafite umwana mu nshingano zabo kugira ngo baganire ku bibazo bikibangamira uburenganzira bw’umwana.
Muri ibyo biganiro byabereye mu Murenge wa Kibeho, hagaragajwe ko hakiri ibibazo bitatu by’ingutu bibangamira uburenganzira bw’umwana biyemeza ubufatanye mu kubikumira.
Umuhuzabikorwa wa Children’s Voice Today, Jean Marie Vianney Gakwaya, yavuze ko bafite intego yo gukuraho inzitizi zose zituma abana batiga cyangwa babaho nabi mu buzima budafite ejo hazaza heza.
Gakwaya ati “Icya mbere twasanze kiza ku isonga mu bibangamira uburenganzira bw’abana muri aka karere ni abagikoreshwa imirimo ivunanye, aho by’umwihariko bakoreshwa mu cyayi kuko inaha kihahingwa ku bwinshi, ikindi ni abakobwa baterwa inda zitateguwe bakiri bato bakava mu ishuri, ndetse hari n’ababyeyi batita ku bana babo bigatuma bava mu ishuri bakajya kuzerera mu muhanda cyangwa kuba abakozi bo mu ngo”.
Hari ababyeyi bo mu Karere ka Nyaruguru bavuga ko hakiri abana bakoreshwa imirimo ivunanye, abakobwa baterwa inda zitateguwe n’abana bazerera mu muhanda ndetse n’abakoreshwa mu ngo kandi bagombye kuba bari ku ishuri bagasaba ko byakwitabwaho by’umwihariko.
Nyirankuriza Lawrence wo mu Murenge wa Kibeho ati “Abana tubona mu mirimo ivunanye ni abakoreshwa mu gusarura icyayi ndetse n’abahinduwe abakozi bo mu ngo kandi bakiri bato bagombye kuba biga, naho ikibazo cy’abana b’abakobwa baterwa inda kirahangayikishije kuko nta musozi utabonaho umukobwa wabyaye. Twifuza ko twese twafatanya kurwanya ibyo byose bibangamira abana bato”.
Umuyobozi ushinzwe uburinganire n’iterambere ry’umuryango mu Karere ka Nyaruguru, Maureen Murebwayire, yavuze ko ku bufatanye n’abafatanyabikorwa , abaturage n’inzego z’umutekano biyemeje kurwanya no gukumira ikintu cyose gishobora kubangamira uburenganira bw’umwana.
Murebwayire ati “Icya mbere dukora ni uguhugura abana bakamenya uburenganzira bwabo, tukigisha n’ababyeyi ko bagomba kubahiriza inshingano zabo zo kurera. Ubu twashyizeho uburyo bwo gukumira ko hari umwana wasubira gukora mu cyayi, kandi ubu twatangiye gufasha abakobwa babyariye iwabo ndetse no guhana abagabo babateye inda”.
Mu rwego rwo guhuriza abana hamwe no kubigisha uburenganzira bwabo ndetse no kubatoza kugira uruhare mu bibakorerwa, mu mirenge umunani umuryango Children’s Voice Today ukoreramo washyizeho amatsinda y’abana aho rimwe ribarizwamo abari hagati ya 50 na 120.
Akarere ka Nyaruguru ntikagaragaza umubare w’abana bazwi bakoreshwa imirimo ivunanye cyangwa ababyariye iwabo kuko itarakusanywa ariko mu Murenge wa Ruheru honyine haherutse kubarurwa abakobwa 282 batewe inda zitateguwe.
Usibye mu Karere ka Nyaruguru, Umuryango Children’s Voice Today usanzwe ukorana n’abana bo mu Turere twa Gatsibo na Bugesera, umushinga ukora ku bufatanye na Plan International Rwanda.


text:
KANDA HANO UREBE VIDEO
Umubano mwiza w’umugore n’umugabo akenshi ukunze kubaho igihe bose bumva bishimanye ntawishisha undi buri kimwe bakigiraho uruhari rungana.Ariko hari igihe ibyo byose binanirana ugasanga ahari urukundo haje urwango kuburyo amakimbirane n’umwiryane mu rugo usanga aribyo biganje aho kugira ngo harangwemo umutuzo.Ibyo byose kandi bishobora guterwa n’umwe muri bo utitaye ngo ni umugore cyangwa ngo ni umugabo bitewe n’imiterere ya muntu.
Ibi ni ibimenyetso byakwereka umugore ko umugabo we yarambiwe kubana nawe.
1. Iyo muri kumwe aba buri gihe ahugiye kuri telefone acatinga,yikinira udukino
kuri
interineti ndetse yihamagarira cyangwa ahamagarwa.
2. Nta munsi numwe yagusaba imbabazi bibaye ko akubabaza cyangwa
yaguhemukiye
3. Ntabwo yaguha ubufasha igihe ubumucyeneyeho
4. Ibye byose biba ari ibanga ntabwo yakubwira ubuzima bwe bwose nk’umukunzi
we
5. Ntabwo akwitaho nk’uw’agaciro.Agufata nk’uko afata abandi.Mbese uba uri
umuntu usanzwe.
6. Ntabwo yatuma wumva utekanye ahubwo ibyo akora byose ni ibikubangamira
7. Ibintu byaba bibi cyangwa byiza bikubayeho mu buzima agaragaza ko we ntacyo
bimubwiye
8. Ntabwo yategura byibura n’akanya na gato ngo mube muri kumwe mwishimanye
kuburyo usanga kumarana nawe umwanya runaka atajya abiha agaciro.
9. Ntabwo yubaha inshuti zawe cyangwa ngo ahe agaciro umuryango wawe
10. Ntabwo ugira uruhari mu gutegura imishinga ye y’ahazaza
11. Inshuti ze n’umuryango we,nta kintu baba bazi kuri wowe bihagije cyo kuba
mwaba mu kundana.Mbese agerageza kubashisha ko mukundana
12. Ntabwo akubaha iyo muri kumwe n’umuryango we ndetse n’inshuti ze
13. Ntabwo yubaha ibintu byose bigufitiye umumaro
14. Nta na rimwe yishimira ko mugirana ikiganiro
15. Ntabwo uba uri kimwe mu byo atekereza bwa mbere
16. Yirinda bikomeye kuba mwakoranaho cyangwa mwakegeranya ibice by’umubiri
wanyu
17. Buri kintu ukoze cyose kimutera umujinya agahita arakara
18. Akunda kukugereranya n’abandi bagore aho ushobora kumva yijujuta avuga ko
umugore wa kanaka akurusha kwambara akaberwa n’ibindi byinshi.
19. Ibyo wamubwiye byose abisiga aho wabimubwiriye ntajya abyibuka nagato
20. Ahora akubwira ko acyeneye umutuzo ndetse n’umwanya uhagije
21. Ntajya yifuza na rimwe ko mwagirana ubwuzuzanye
22. Ntabwo yarota na rimwe mu buzima bwe yagusohokanye ngo ajye kugushimisha
Gusa nyuma y’ibi byose iyo bikomeje nta gisubizo gifatika cyabonetse,niho usanga hakurijemo kugirirana nabi byeruye mu gihe byabaga mu rwihisho bitagaragarira buri wese.Aha rero haba hacyenewe ko umwe ashaka uko yajya kure y’undi haba hifashishijwe amategeko cyangwa ubwumvikane hagati yabo bombi kuko iyo bitabaye bityo, birangira umwe ahasize ubuzima.


text:
Nubwo abantu bihutira kujya mu nkiko, Itegeko ry’Izungura rivuga ko aya makimbirane agomba kubanza gukemurirwa mu nama y’umuryango mbere y’uko hitabazwa abunzi cyangwa inkiko.
Inama y’umuryango ni urwego rwashyizweho kandi ruhabwa ububasha n’itegeko ry’umuryango rya 2016. Muri iryo tegeko Inama y’umuryango isobanurwa nk’urwego rwo mu muryango rushinzwe kurengera inyungu z’abagize uwo muryango no gukemura ibibazo biwuvutsemo.
Inama y’umuryango iri mu itegeko itandukanye n’inama y’umuryango abantu benshi bazi mu buryo rusange cyangwa mu muco. Abantu benshi iyo bavuze guhamagaza inama y’umuryango bumva ko ari uguhamagaza abantu bakuru bo mu muryango, ba se wabo, ba sekuru, ba nyirasenge n’abandi b’inararibonye bo mu muryango bitabazwa mu gihe bashaka gukemura ikibazo runaka mu muryango.
Nyamara inama y’umuryango ivugwa mu itegeko ry’umuryango rya 2016 igizwe n’abantu bake kandi bagenwa bitewe n’ushaka gukemurirwa ikibazo. Bivuze ko atari inama ihoraho igizwe n’abantu runaka bazwi bahoraho.
Urugero: Niba umuntu witwa Yohani afite ikibazo kigomba gukemurwa n’inama y’umuryango, abagize inama y’umuryango wa Yohani ni aba bakurikira: Se na Nyina ba Yohani, abavandimwe ba Yohani bafite imyaka y’ubukure, abantu nibura babiri bafitanye isano ya bugufi na Yohani yaba kwa se cyangwa kwa nyina (nka babyara be, ba nyirasenge, …) ndetse n’abantu babiri bazwiho ubushishozi Yohani yihitiyemo. Iyo niyo nama y’umuryango wa Yohani.
Inshingano yihariye y’inama y’umuryango mu birebana n’izungura
Itegeko ry’izungura rya 2016 mu ngingo yaryo ya 84 riteganya ko Inama y’umuryango ari yo ishinzwe gukemura impaka cyangwa ibibazo byavutse mu muryango byerekeranye n’izungura mbere y’uko bishyikirizwa Komite y’Abunzi cyangwa urukiko rubifitiye ububasha.
Ibi bisobanuye ko nta rukiko cyangwa komite y’abunzi yemerewe kwakira ibibazo birebana n’izungura batabanje kureba niba urega yarabanje kwitabaza inama y’umuryango.
Ibi binasobanuye ko umwe mu baburanyi (uregwa) yemerewe gusaba urukiko kutakira ikirego kirebana n’izungura kuko cyaba cyatanzwe mu nzira zidakurikije amategeko mu gihe kitabanje kunyuzwa mu nama y’umuryango.
Twanzura…
Birakwiye ko abanyarwanda bamenya inshingano n’agaciro inama y’umuryango yahawe mu itegeko ry’izungura ndetse n’itegeko ry’umuryango. Ni ngombwa kandi ko inama y’umuryango yiyambazwa mu bibazo birebana n’umuryango mbere y’uko hitabazwa inkiko cyangwa komite z’abunzi.
By’umwihariko ku bibazo birebana n’izungura ho itegeko rirasobanutse. Komite z’abunzi n’inkiko bakwiye kujya basaba ababuranyi bakabanza kujya gukemurira ibabazo byabo mu nama z’umuryango byananirana bakabona kwitabaza izo nzego.
Nta kirego kirebana n’izungura cyakagombye kwakirwa mu rukiko cyangwa mu bunzi kitabanje kunyuzwa mu nama y’umuryango nk’uko biteganywa mu ngingo ya 84 y’itegeko ry’izungura.
Ibyo byubahirijwe, nta gushidikanya ko hari ibibazo bitari bike by’izungura byarangirira mu muryango bitiriwe bijya mu nkiko. Dukwiye no gutera indi ntambwe ntibibe ibibazo by’izungura gusa ahubwo bikaba ibibazo byose birebana n’umuryango, nk’ibirebana no gutanga indezo, ububasha bwa kibyeyi, ibirebana n’umutungo w’umuryango n’ibindi.
Cyakora nanone umuntu ntiyabura kuvuga ko hari ibibazo itegeko ritateganyirije ibisubizo birimo nko kugena ugomba gutumiza inama y’umuryango, kugena ugomba kuyobora inama y’umuryango igihe yateranye yiga ku bibazo yashyikirijwe, kugena ibisabwa cyangwa umubare w’abatabira inama y’umuryango kugira ngo iterane mu buryo bwemewe n’amategeko no kugena uko bigenda igihe inama y’umuryango yahamagajwe ariko abayigize bakanga kwitabira ubutumire.


text:
Ibikoresho by’ubwiza udakwiye gusangira n’abandi
Gutiza mugenzi wawe ni byiza ariko hari igihe biba ngombwa ko ikintu kidatizwa undi muntu kubwo kubugabunga ubuzima bwawe. Bimwe mu bikoresho by’ubwiza rero usanga biba byaragenewe gukoreshwa n’umuntu umwe ariko mukaba mubikoresha muri benshi bikaba byabagiraho ingaruka mbi.
Eponje wisigisha : ugomba kugira eponge yawe wenyine wisigisha kuko uko igenda ikuba ku mpu nyinshi z’abantu niko ikusanya imyanda irimo nishobora kwinjira mu ruhu.
Mascra : ushobobora kuba utekereza ko ibikoresho by’ubwiza bidasangirwa bikwiye kuba ibyo ku minwa gusa, nyamara siko bimeze ko na mascra yo ku maso kuyisangira bishobora gutuma wandura indwara zivuye kuri mugenzi wawe. Uruhu rwo ku maso ruba rworoshye cyane ku buryo bacteries ziva ku wundi muntu nawe zikujyaho byoroshye
Font de teint : uko umuntu umwe yisiga akojejemo eponje n’undi akaza agakozamo agakuba ku ruhu niko mwanduzanya indwara zimwe na zimwe z’uruhu zirimo nk’ibiheri biterwa na bacteries , ise n’ibindi.
Labelo na rouge a levre : labelo nayo ikwiye kuba uy’umuntu umwe. Si byiza kuyitazanya. Nicyo kimwe na rouge a levre buri wese agomba kugira iye. Cyane cyane uzasanga nko mu gihe abantu batashye ubukwe bakoresha ibintu bimwe ugasanga abakobwa bose bisize rouge a levre imwe. Ni byiza ko buri wese aba yifitiye iye.
Urwembe : uko byaba bimeze kose ni byiza kwirinda kogoshesha ingohe urwembe rumwe kuko mu gihe umwe yikomereke niyo kaba ari agasebe gato ashobora kwanduza abandi virus itera sida n’ibindi.
Utitaye rero ku bantu mubana, ibirori byabahuje mwagiyemo n’ibindi. Komeza ukoreshe ibikoresho byawe by’ubwiza ku giti cyawe wirinde kubitiza abandi.
Gracieuse Uwadata


text:
ITANGAZO RYO GUHINDURA IZINA
Uwitwa UMUBERA Grace Sarah Mwene BUSHAYIJA Silas na UWANTEGE Jeannine utuye mu Mudugudu wa Cercle Sportif, Akagari ka Kiyovu, Umurenge wa Nyarugenge, Akarere ka Narugenge mu mujyi wa Kigali;
Yanditse asaba uburenganzira bwo gusimbuza izina GRACE akarisimbuza izina BUSHAYIJA, akitwa UMUBERA BUSHAYIJA Sarah mu irangamimerere.
Impamvu atanga nuko izina BUSHAYIJA ari izina rya Se kandi akaba yaranaryigiyeho mw’ishuri rya Cambridge.
Akaba asaba kwemererwa binyuze mu nzira zemewe n’amategeko, gusimbuza izina Grace izina BUSHAYIJA mu mazina asanganywe UMUBERA Grace Sarah, bityo akitwa UMUBERA BUSHAYIJA Sarah mu gitabo cy’irangamimerere kirimo inyandiko ye y’ivuka.


text:
Kubana badasezeranye bituma benshi bagera mu zabukuru bacyitwa ingaragu
Umuryango wita ku bana batagira ubafasha (SOS) uvuga ko hari ingo nyinshi z’Abaturarwanda babana batarasezeranye, bakarinda basaza bitwa ingaragu.
Uyu muryango wabitangaje nyuma y’ubukangurambaga wakoreye bamwe mu batuye mu Murenge wa Rukomo mu karere ka Gicumbi, bwatumye biyemeza gusezerana kuri uyu wa kabiri.
Mu miryango 116 yasezeranye imbere y’amategeko muri uwo murenge, hagaragayemo abageze mu zabukuru barengeje imyaka 77.
Umwe mu basezeranye, ni umusaza witwa Buhinja Ndejeje w’imyaka 77 washyingiranywe n’uwitwa Mukamparirwa Patricie w’imyaka 47, bakaba bari bamaranye imyaka irenga 11 babana mu buryo butemewe n’amategeko.
Agira ati ”Ubu nitwaga umusiribateri nyamara mfite abana n’abuzukuru, umwuzukuru wanjye mukuru afite nk’imyaka 20, ariko abo buzukuru nababyaye ku mugore wa mbere witabye Imana, nawe ntabwo twari twaraseranye”.
Undi musaza w’imyaka 50 witwa Butera Bernard washakanye na Nyiraneza Venancie mu myaka 25 ishize, bafitanye abana batanu barimo ufite imyaka 21.
Butera avuga ko babanaga bafitanye urwikekwe, aho yageraga akabwira uwo bashakanye ko ashobora kumusiga akajya i Kigali gushaka undi mugore umurusha uburanga.
Nyiraneza washakanye na Butera yakomeje agira ati ”Gushyingiranwa mu buryo bwemewe n’amategeko biradufashije kuko abana banjye bitwaga ibinyendaro, ariko ubu bahawe agaciro muri Leta”.
Umuryango SOS uvuga ko wahisemo gufasha ababana batarasezeranye mu turere tune ukoreramo, bitewe n’uko wabonaga inshingano zawo zo gukemura ibibazo by’abana zitagerwaho.
Umukozi w’uyu muryango ushinzwe gahunda yo gufashiriza abana mu miryango no mu bigo, Amon Nkurunziza agira ati ”Abanyarwanda benshi burya babana badasezeranye, benshi cyane ku buryo barenga 50%”
“Nguhaye nk’urugero muri Kayonza honyine duherutse gufasha gusezeranya imiryango irenga 4,000 mu murenge umwe gusa. Mbere yo gusezerana umwe aba akiri umuhungu undi ari umukobwa, abo bana se ni abande!”
Umuryango SOS uvuga ko hari abana 300 urimo gufashiriza mu miryango yabo, ariko bitewe n’impungenge z’uko inkunga ubagenera yakwangirika kubera ababyeyi babo batasezeranye, wahisemo kubanza kubibafashamo.
Ibitekerezo ( 2 )
Umva uzi kwigisha ariko iyo wanditse imana numva unteye icyo n’iki rwose. Wagiye wubaha iyakuremye niba ariyo uvugira?kwandika Imana n’inyuguti nkuru bigusaba iki kindi?kereka rero niba Imana mvuga atariyo uba ushaka kuvuga.
Kubana mudateye igikumwe,bitera ibibazo byinshi.Dukurikije amahame (principles) ya Bible,abantu bagomba gusezerana imbere y’amategeko.Iyo barongoranye bateye igikumwe,baba "umubiri umwe" (Itangiriro 2:24).Ibi byateye ku isi hose,abakobwa bakabana n’abahungu bishimisha muli sex,bibabaza imana cyane.Nubwo babeshyana ngo "bali mu rukundo",hafi ya bose barahararukana bagatandukana.Imana yaduhaye sex kugirango tuyihe umuntu umwe gusa tuzabana binyuze mu mategeko kandi ntidutandukane.Millions and millions z’abantu basambana,ntabwo bazi ko ari icyaha kizatuma batabona ubuzima bw’iteka muli paradizo dutegereje.Ntacyo bimaze kwishimisha akanya gato,hanyuma ukazabura ubuzima bw’iteka kandi ntuzazuke.Nukugira ibitekerezo bigufi cyane. Abantu bumvira imana,bazazuka ku munsi w’imperuka nkuko Yesu yavuze muli Yohana 6:40.Hanyuma imana ibahembe ubuzima bw’iteka muli Paradizo.Igihano cy’abanyabyaha,ni urupfu rwa burundu nta kuzuka.Soma Abagalatiya 6:8.


text:
Njye uwo numva ari umuntu udasanzwe.
1.njye ubwanjye serivisi (cervise)nkoramo ndigisha kandi mbifitemo uburambe, ubu mumyaka10 nkoze ako kazi maze kumenya nezako umwarimu mwiza abanyeshuribe abaha ibyo afite byose byiza(ndavuga ubumenyi) ndetse akaboneraho nakanya ko kubigisha nibindi yiyaminiya byabafasha mubuzima. Ibyo rero bituma iyo bigenze bityo umunyeshuri wawe aba umuhanga kurenza mwarimuwe kuko umunyeshuri yiyongereraho nibindi bye aba asanzwe azi
2.ndahamya ndashidikanya ko uwo mugabo abanyeshuri bamunyuze imbere bose baramutse babonye yabaye intwari barushaho gukomeza kuzirikana ndetse no kugera ikirenge muke. Nacyaneko ndi 1mubakinnyi buwo mukino nkuko uwo mugabo yabibabwiye ntamuntu uwiga agamije guhora nkuko ababyeyi benshi babyumva cyangwa abanyeshuri bashyashya. Cyanecyane kubatangizi mubashaka kwiga uriya mukino abawufata uko utari bawiga iminsi mike babona batagera kucyo bashaka kugeraho vuba bayirukana bo ubwawo kuko urangwa ahanini na disprine nyinshi ndetse nurukundo rudasanzwe. Iyo mikandara yabakinnyi ba karate nuko ntawureba mumutima wundi ariko ugerageje kurebamo wasanga uko barutana nubwitange,urukundo,kwihangana,kubabarura...byabo ariko bigenda birutana.
3. Kugiti cyanjye rero njye sinigitekerezo gusa ahubwo nahondi ndanaphukamye mumbabarire mubikore nubundi mwarabitekereje. Muzaba mwubatse igihugu kuko nyuma ya 20 ans haba hari abameze nkawe batagira ingano. Bityo urukundo no kwiyubaka bigakomeza kujya mbere muRwatubyaye. Murakoze
Sinzi lmana ijye ihora iguha umugisha kubw’ineza yawe ijye ihora yibuka imirimo yawe myiza iguhe umugisha
Uri intwari pe.imana ikurinde
Sensei Nsinzi Tharcisse ndagukunda cyanee ndakwibuka muri petit seminaire virgo fidelis udutoza karate aho wanyambikiye ceinture verte.Ndagushimira cyane ibikorwa by’indashyikirwa byakomeje kukuranga kugeza uyu munsi: karate oye oye oye!
Ashyirwe muntwari kko yagaragaje ubutwari knd aracyabugaragaza
Maitre Sinzi ndagukunda kd ndakuba.nemera ko ukora karate wese yishimira kunyura imbere yawe.uri mwarimu mwiza kandi imirimo wokoze Imana iyiguhere umugisha.Ndagusabye uzashyire club yawe muntara zose ushake uwaguhagararira ariko nibura mukwezi uhagere.
Maitre Sinzi ndagukunda kd ndakuba.nemera ko ukora karate wese yishimira kunyura imbere yawe.uri mwarimu mwiza kandi imirimo wokoze Imana iyiguhere umugisha.Ndagusabye uzashyire club yawe muntara zose ushake uwaguhagararira ariko nibura mukwezi uhagere.
Maitre Sinzi ndagukunda kd ndakuba.nemera ko ukora karate wese yishimira kunyura imbere yawe.uri mwarimu mwiza kandi imirimo wokoze Imana iyiguhere umugisha.Ndagusabye uzashyire club yawe muntara zose ushake uwaguhagararira ariko nibura mukwezi uhagere.
Maitre sinzi abakuru nabato aha iwanyu ntugereranywa byumwihariko wandokoreye kene datawacu mubana umunani aho kaguhamagaraga kakubwira ngo uragasize kdi se yitiranwa na Papa wawe maze ukagahereza akaguru kagafata ukajugunya imbere kure aho mwerekera umutwara utyo kugera iburundi we uramurenga ntacyo ajya agira yakubwira atiri uko akibuze icyo gihe yari afite imyaka 10 ubu abyaye 3ufite abuzukuru turagukunda
Yego sha sinzi ndakwibuka uburyo waturwanyeho imana ijye iguha umugisha ubu ndiho kubera wowe nubwo abanjye bashize kirya gihe watugiraga inama yo kwambuka bakinangira imana nzi neza yabakiriye mubwami bwayo harigihe tuzongera tukishima nitubonana nabo
Sinzi ni umubyeyi wabanya butare benshi cyane urubyiruko,bamwe bize kaminuza kubwe (bourse za sport) ndakuzi nawe uranzi kd uziko nkwemera nakwigiyeho byinshi wantoje kuva nkiri umwana ,Imana iguhe umugisha
Ibi byose, ntugirengo Imana yarabyibagiwe! Imurema yari izi ikimuzanye ku isi(Umucunguzi), nubwo batamwumvise nabo ntibari biyanze ntabarenganye nabo Roho zabo ziramusabira. Gusa isomo, nuko kuba iki niki umuntu bimubamo, we akishakamo imbaraga zo kubyikomezamo. Ndabashimiye.
Imana iguhe kuramva Sinzi Tharcisse.iyo nkubonye nibuka papa
Mana we mbega umugabo w’intwali. Uwiteka ajye aguhira muri byose. kandi utubereye urugero rwiza
warakoze cyane imana izakwibukire kumirimo wakoze.kandi club yawe izagere no mutundi turere,
Abantu nka Sinzi natwe tugomba kubafatiraho urugero ariko najye abo bantu binangiye guhunga barambabaje.
nkuko abivuzekoko yanga abarengana cyane kandi ubyumureba nintama y’Imana vamunyereraho ukagwa.
he inspired me . Imana izajye imuha gutera imbere.iyi nkuru inkoze kumutima.keep it up


text:
About NIC
The “Itorero” was a cultural school and it was the channel through which the nation could convey messages to the people regarding national culture in areas such as language, patriotism, social relations, sports, dances and songs, defence of the nation,etc. redmore
Council Commissioners
Members of the council of Commissioners, including the Chairperson and the Vice Chairperson have been appointed by a Presidential Order after approval by the Senate.Members of the Board of Commissioners have a term of office of five (5) years renewable only once. Read more
PEREZIDA WA REPUBULIKA YASABYE INDANGAMIRWA ICYICRO CYA 11, KUGIRA AMAHITAMO MEZA
Itorero Indangamirwa rigizwe n’Intore 568 harimo intore zivuye ku rugerero ruciye ingando hirya no hino mu gihugu, abanyeshuri biga mu mahanga n’abitegura kwiga mu mahanga, indashyikirwa zaturutse mu bigo bya leta, n’indashyikirwa mu bayobozi b’ibigo byamashuri; ryari rimaze iminsi ribera mu kigo cya CTC Gabiro ryasojwe na Perezida wa Repubulika kuri uyu wa 05 Kanama 2018, mu muhango watumiwemo ababyeyi inshuti n’abavandimwe bizi ntore.
Ubwo yasozaga iri torero Perezida wa Repubulika yasabye Intore kumenya guhitamo neza aho baba, yagize ati: ”aho mugenda hatandukanye muhasanga ibi n’ibyiza, muhitemo kumenya icyiza kibubaka no kwamagana ikibi kandi mubyifurize munabiganishe ku gihugu cyanyu. Ibyiza mubonye mubihitemo, mubishakishe, bibubake, mubigendereho kandi bizagirire akamaro Igihugu cyanyu”.
Perezida wa repubulika Paul Kagame yasabye Indangamirwa 11, kumenya gusigasira ibyiza u Rwanda rumaze kugeraho, ati ” Iyo wubatse icyo aricyo cyose cyiza, urakora cyane kugira ngo ukirinde ikibi cyagisenya. Uko ni nako ukorera Igihugu cyawe. Twese dufite inshingano yo kurinda ibyo tumaze kubaka dufatanyije.
Perezida yibukije Indangamirwa ko Igihugu cyacu cyihuta mu Iterambere kandi hakenewe imbaraga zisobanukiwe zo kukirinda.
Perezida wa Komisiyo y’Igihugu BAMPORIKI Edouard, mu ijambo rye yagize ati: “Impanuro z'umutoza w'ikirenga n'izabandi batoza bamukomokaho n'inganzo rizakomeza kwifashisha mukubaka umunyarwanda uhamye ubaho ubuzima bwungura abandi”.
Iri torero ryitabiriwe n’Intore 568 harimo abakobwa n’abahungu ryatangiye tariki ya 29/06/2018 none risojwe tariki ya 05/08/2018.


text:
Abana bafite hagati y’ukwezi 1 n’amezi 3 y’amavuko, bakunze kugira ikibazo cyo kubabara bita "icyo mu nda” ari byo byitwa Collique abdominal du nouveau né mu rurimi rw’Igifaransa. Ubwo bubabare bubatera abana kurira bigatuma ababyeyi bahangayika.
"Icyo mu nda” giterwa no kuba amara y’umwana aba yikanda, cyane cyane amaze konka bikamutera kurira.
Umuganga w’abana wikorera ku giti cye, Dr Hategeka Ladislas, avuga ko icyo mu nda abana bose batakigira ariko hari n’ibimenyetso bishobora kugaragariza umubyeyi ko umwana we agifite, nko kurira cyane bishora no gutuma umubyeyi arara yicaye.
Nubwo ubu bubabare budakwiye gutera ikibazo ababyeyi ngo bahangayike kuko bushira nyuma y’igihe runaka, ntibyatuma hadatangwa inama z’uko wafasha umwana ufite iki kibazo.
Dore inama 4 ku babyeyi bafite abana bari muri iki kigero kandi bafite icyo mu nda:
1. Kumujyana kwa muganga aho kwihutira kumuha imiti utabwiwe na muganga.
2. Kumuturisha umubi nyuma yo konka.
3. Kumwiyegamiza ku rutugu amaze konka kuko bituma amara yirambura.
4. Kwirinda guha umwana umuti iyo ari yo yose itanditwe na muganga kuko ishobora kumutera ubundi burwayi nko kumwangiza inyama zo mu nda, umwijima, igifu n’zindi kuko umubiri w’umwana uba utarakomera.
Inama ku babyeyi bafite impinja zirwara icyo mu nda
Abana bafite hagati y’ukwezi 1 n’amezi 3 y’amavuko, bakunze kugira ikibazo cyo kubabara bita "icyo mu nda” ari byo byitwa Collique abdominal du nouveau né mu rurimi rw’Igifaransa. Ubwo bubabare bubatera abana kurira bigatuma ababyeyi bahangayika.


text:
JW LIBRARY
Uko wavana ibitabo ku rubuga n’uko wabikoresha—iOS
Hari ibitabo byinshi, udutabo n’inkuru z’Ubwami ushobora gusomera kuri JW Library na za videwo ushobora kureba udakoresheje interineti.
Ushobora gukora ibi bikurikira:
Kuvanaho ibitabo
Ushobora kuvana kuri interineti ibitabo byinshi cyane wifuza gusoma cyangwa gukoresha wiyigisha n’igihe waba utari kuri interineti.
Kanda ku kamenyetso k’Ibitabo kugira ngo ubone urutonde rw’ibitabo.
Kanda ku kamenyetso k’Indimi kugira ngo ubone urutonde rw’indimi ibitabo bibonekamo. Hitamo ururimi wifuza. Indimi ukunze gukoresha ni zo ubusanzwe ziza ari iza mbere ku rutonde. Nanone ushobora gushakisha urutonde rw’izo ndimi, wandika izina ry’ururimi wifuza.
Hari uburyo bwinshi ushobora kubonamo ibitabo ukoresheje porogaramu ya JW Library.
Ukoreshesheje ahanditse ngo Ubwoko, ushobora kubona ibitabo byo mu rurimi ukoresha bitondetse hakurikijwe ubwoko bwabyo, urugero nk’ibitabo, Inkuru z’Ubwami cyangwa za videwo. Nukanda ku bwoko runaka bw’ibitabo, uzabona andi mahitamo wakora, urugero nk’Umunara w’umurinzi mu myaka itandukanukanye cyangwa se za videwo ziri mu byiciro. Ushobora gukanda ahanditse ngo Byose kugira ngo usubire aho urutonde rutangirira.
Icyiciro kivuga ngo Agashya, kibonekamo ibitabo biboneka mu rurimi urimo ukoresha biba biherutse gushyirwaho.
Kanda ku gitabo kugira ngo ukivane kuri interineti ugishyire ku gikoresho cyawe.
Ibitabo uba utarakura kuri interineti biba bigaragazwa n’akamenyetso k’igicu. Kanda ku gitabo kugira ngo ukivane kuri interineti. Iyo umaze kuvana icyo gitabo kuri interineti ako kamenyetso k’igicu karazimira. Ongera ukande ku gitabo kugira ngo ugisome.
Icyiciro cyanditseho ngo Ibyavanyweho kibonekamo ibitabo byose uba waravanye kuri interineti. Ushobora kubitondeka ukurikije Ibikunze gufungurwa, Ibidakunze gufungurwa, cyangwa Ibinini.
Gusiba igitabo
Ushobora gusiba igitabo mu gihe utakigikeneye cyangwa se ushaka umwanya wo kubikaho ibindi.
Kanda ku kamenyetso k’Ibitabo hanyuma ukande ku bwoko bw’igitabo kugira ngo ubone urutonde rw’ibitabo. Kanda ku gitabo kandi ugumisheho maze ubone uburyo bwo kugisiba. Kanda kuri Siba, maze wemeze niba ushaka kugisiba koko.
Niba ushaka kubona umwanya wo kubikamo ibindi bitabo, ushobora gusiba ibyo udakunze gufungura cyangwa ibitwara umwanya munini. Kanda ahanditse Ibitabo, hanyuma ukande ku Byavanyweho kugira ngo utondeke ibitabo ukurikije Ibidakunze Gufungurwa cyangwa Ibinini. Siba ibitabo utagikeneye.
Uko wabona ibyahindutse ku bitabo
Uko igihe gihita, igitabo wavanye kuri interineti gishobora kugira ibyo gihindurwaho.
Igitabo cyagize ibyo gihindurwaho, kirangwa n’akamenyetso kameze nk’umwambi wihese. Iyo ukanze kuri icyo gitabo, ubona ubutumwa bukwereka ko hari icyahindutsemo. Kanda ahanditse ngo Vanaho kugira ngo ubone ibyahindutse muri icyo gitabo, cyangwa ukande Nyuma kugira ngo ukomeze wisomere igitabo usanganywe.
Niba ushaka kumenya ibyahindutse ku gitabo runaka wavanye kuri interineti, kanda Ibyasohotse, maze ujye ku Byavanweho. Iyo hari ibitabo byagize icyo bihindurwaho, akamenyetso k’Ibyahindutse kaba kagaragara. Gakandeho maze ubone urutonde rw’ibyahindutse. Kanda ku gitabo kugira ngo kijyemo ibyahindutse cyangwa ukande kuri Shyiramo Ibyahindutse byose kugira ngo uvane kuri interineti ibyahindutse byose.
Ibyo tumaze kuvuga haruguru, byasohotse muri Werurwe 2015, kuri porogaramu ya JW Library verisiyo ya 1.4, ikoreshwa iOS verisiyo ya 6.0 cyangwa izasohotse nyuma yayo. Niba utabona ibi bintu tumaze gusobanura, ushobora gukurikiza amabwiriza ari mu ngingo ivuga ngo “Tangira gukoresha porogaramu ya JW Library—iOS” munsi y’ahanditse ngo “Ibishya”.


text:
Inkuru: Igikarito cyuzuye udusomyo
Iyi nkuru ivuga ku mubyeyi wahannye umwana we w’umukobwa w’imyaka itanu kuko yari yangije igifuniko gifite ibara rya zahabu gihenze kandi kinini. Amafaranga yari make, kandi byarushijeho kumurakaza kubera ko umukobwa we yangije icyo gipapuro kugirango atake igikarito cyo gushyira munsi y’igiti cya noheri.
Nyamara uwo mwana muto yashyiriye nyina impano muri cya gikarito bukeye. Aramubwira ati “Ni iyawe mama”. Nyina agira isoni kubera ukuntu yari yitwaye nabi mbere,ariko yongera kugira umujinya asanze icyo gikarito kirimo ubusa.
Amuvugisha arakaye cyane ati”Ntuziko iyo uhaye umuntu igikarito kigomba kuba kirimo ikintu?”. Umwana we aramureba amarira abunga mu maso ati “Oya mama ntabwo harimo ubusa,huzuyemo udusomyo(kisses) nagushyiriyemo.”
Nyina biramurenga arapfukama ahobera agakobwa ke,akinginga ngo kamubabarire ku bw’umujinga yari yagize.
Impanuka yatwaye ubuzima bw’uwo mwana nyuma y’igihe gito cyane, kandi ngo nyina yabitse cya gikarito hafi y’igitanda cye imyaka y’ubuzima bwe bwose. Igihe cyose yabaga yacitse intege cyangwa yahuye n’ikibazo,yafunguraga cya gikarito agakuramo agasomyo kamwe akibuka urukundo rw’umwana we wari waratumushyiriyemo.
Mu buryo bugaragara twebwe abantu twahawe igikarito cya zahabu cyuzuyemo urukundo ruhebuje n’udusomyo tw’umwana w’Imana. Nta kintu umuntu yagira kirusha agaciro ubwo butunzi. igihe cyose cyo kubaho kwacu tujye twibuka urukundo adufitiye rwatumye atwitangira ngo tubeho, biturememo ibyiringiro muri ubu buzima ndetse n’ubuzima bw’iteka ryose.
Yohana 3:16
Kuko Imana yakunze abari mw’isi cyane,byatumye itanga umwana wayo w’ikinege kugira ngo umwizera wese atarimbuka ahubwo ahabwe ubugingo buhoraho.


text:
Paul Mbaraga aratanga "garanties" na Paul Kagame atagira?
Ibaruwa ikurikira yashyizwe kuri Rwanda-l tuyihitishije uko yakabaye nubwo uwabitangaje atagize ubugabo bwo kubishyiraho umukono. Ibyo ari byo byose ariho kandi ntiyakabije gutukana kandi igitekerezo cye gifite ishingiro.
RR
Bruxelles, 24 Ukwakira 2002
Kuli Bwana Paul Mbaraga,
Bwana Paul Mbaraga, uherutse kwohereza (17 Ukwakira) " Abanyagihango " (" ARENA, Nation-Imbaga na FDLR ") n'andi Mashyaka (UFDR na RDR) bafatanije ubutumwa (tutazi uwagutumye) ; uhamagalira Abanyamashyaka kujya i Kigali guhura n'abandi ngo mu bushyirahamwe bw'Umuryango wa FPR (kuko FPR yivugiye ko atali ishyaka ahubwo ali Umulyango) n'amashyaka ya opposition.
Bwana Mbaraga, igihe wahurudukaga i Köln (Cologne) ujya i Mainz (Mayence) mu Budagi, ukajyana na Bwana Paul Kagame n'abiwe ku meza, uherako wumva usa n'uwageze ku " meza matagatifu " (nk'igihe Yezu yari araye ari bupfe). Ubwo umaze kulya kumutsima no kunywa na divayi Kagame aguhaye, uherako ujya kugambana (Muzongere musangire, nzaba ndeba !) Uriruka n'i Kigali, uhageze baguha ku " ntoryi " (zitari zazindi z'Ikinani). Umaze kuzirya, uti : " Abashaka kuza mwese, nimubanguke, mbarahiye ko nta n'umwe uzagira icyo yikanga ! "
Ubu rero Mbaraga, kuko witwa " Paul ", biguhaye " imbaraga " zo guhindura Abapagani abakirisitu nka bazina bawe (Saint Paul ahindura Abayahudi, Abaromani n'Abagereki) !
Bwana Paul Mbaraga, iyo ujya gutanga garantie, wowe waba uyifite ? Niba uyifite ingana iki ? Nkanswe na bazina bawe " Paul " (Kagame) nawe ubwe ntabwo arageza aho ho kwiyemera, ntamutekano yizera, n'ikimenyimenyi uzirebere ama-escortes ye amukikije ! Wowe se ufite iki cyatuma utanga garantie ? Wumva se ko witwa " Mbaraga " bikaba byaraguhaye " imbaraga " zo gutaga " garantie " ? Ese ko twumva ko umukuru w'igihugu yirahiliye ko nta mashyaka ashaka, akanavuga ko nta na opposition ili mu gihugu, abo uhamagara bazaza hagati yo kwa 26 na 28 Ukwakira, bazaza ali bande ? Bazaza bitwa na bo FPR ?
Bwana Mbaraga rero, ubanza waranyoye " Igihango " cyo kujya uhamagara abandi bagaragu basigaye hanze, ngo nabo baze bahabwe " Igihango cy'Imandwa " za FPR.
" Ngo inkoni ikubise mukeba uyirenza urugo ".
Mbere yo guhamagara " Amashyaka ", warabanje ubaza icyafungishije Pasteur Bizimungu na bagenzi be bashatse gukora Ishyaka ? Wabajije Kanyarengwe icyamwicaje mu Mulyango yari abereye Perezida ? Waba uzi icyicaje umusilikare mukuru Marcel Gatsinzi ? Ubwo hali impamvu. Ubwo baba barakoze icyaha gikomeye, nko kuvuga ibitameze neza Ese waba uzi ko mu ngoma (" Kalinga ") z'i Bwami, halimo iyitwa " Nangamadumbu " ? Waba uzi icyo ilyo jambo lisobanura ? Uti : " Ubu nta Bwami bukiliho ". Wali uzi ko hali igisigo cy'i Bwami cyavugaga ngo : " Ubwami bugira ubwoko. " ? Nonese ubwoko bw'Ubwami bwavuyeho ?
Bwana Paul Mbaraga, hali na limwe Bwana Paul Kagame (président à vie) yigeze kuvuga muli za discours ze, ko ashaka dialogue n'Amashyaka y'Abanyarwanda bali hanze n'abali mu gihugu ? Ibyo bya dialogue si mwe mubyivugira, hali icyo yavuze, maze mukabigenderaho ?
Halya ko numvise ko waba wali ufite ikibazo ku " kirangantego " cy'u Rwanda rw'ubu, waba warabonye ibisobanuro bikunyuze ? Ubundi se ntiwakirebaga ngo wiyumvishe icyo kivuga ? Erega, ikirangantego si ikibazo gihambaye, ni ishusho, aliko " lishushanya igitekerezo ".
Erega, niba warashatse kwitahira, ni uburenganzira bwawe. Ibyo gutaha kw'abandi na byo bizaba uburenganzira bwabo, aliko utihaye gutanga za garanties nawe udafite.
Ngaho rero uzatugezeho andi makuru y'iyo n'ibyo muzaba mwagezeho.
Massaihouse@hotmail.com
NB. Ubutaha tuzavuga uwitwa François Ngarambe, umukuru mushya w'Umuryango wa " Ibuka " na Bernard Makuza, uwitwa ko ayobora " Primature ".


text:
Amateka yacu agomba kwibukwa nk’aya Yezu - Tito Rutaremara
Senateri Tito Rutaremara asaba ababyiruka kubika amateka y’ibyangijwe na Jenoside yakorewe Abatutsi mu 1994, bikarenza imyaka ibihumbi 10.
Senateri Rutaremara avuga ko aya mateka yakwibukwa nk’uko abantu bibuka amateka ya Yezu cyangwa aya Muhamadi, babayeho mu myaka ibihumbi bibiri ishize.
Ibi yabisabye mu gikorwa cyo Kwibuka ku nshiro ya 24 Abatutsi baguye i Ruhanga mu murenge wa Rusororo mu karere ka Gasabo, kuri iki cyumweru tariki 15 Mata 2018.
Yagize ati ”Aya mateka yacu aho bamwe bishe abandi, ibintu byose bigashwanyagurika bigasigara ku musenyi, tugomba ayo mateka kuyibuka.
“None se niba wibuka amateka ya Yezu azamuka hahandi, ukibuka amateka ya Muhamadi ajya aha n’aha, imyaka ibihumbi bibiri igashira; kuki ayacu tutayibuka!”
Yakomeje agira ati “N’ubwo amagufka y’abantu yaba atakiriho kuko wenda atarenza imyaka nka 200.
Ariko aya mazina yanditswe, ibyo abantu bakoze ndetse n’uru rwibutso rufashwe neza, ibyo byamara n’imyaka ibihumbi 10.”
Yavuze ko inshingano zo kwandika aya mateka, kuyasigasira no kubika ibimenyetso, ngo ziri mu nshingano z’urubyiruko ruriho muri iki gihe kandi rugasabwa no kuzitoza abazavuka uko ibihe bigenda bisimburana.
Ubwo yatangizaga kwibuka ku nshuro ya 24 ku Gisozi, Perezida wa Repubulika, Paul Kagame, nawe yashimangiye ko igikorwa cyo kwibuka Jenoside yakorewe Abatutsi kigomba kuzahoraho.
Mu karere ka Gasabo, urwibutso rwa Ruhanga ni rumwe mu ziri ku rwego rw’akarere rushyinguyemo Abatutsi benshi bazize Jenoside, aharuhukiye imibiri y’abagera ku 36,689.
Umuyobozi w’aka karere wungirije ushinzwe ubukungu n’amajyambere, Mberabahizi Raymond avuga ko urwo rwibutso rwahoze ari urusengero rw’abangirikani kuri ubu rumaze kuba ruto.
Ati ”Byabaye ngombwa ko twubaka urundi rwibutso ku ruhande, dusaba ababaye hano kuduha amazina y’abahaguye ndetse no kutubwira amateka ya buri muntu aho kugira ngo bihore bisubirwamo n’ababyumvise.”
Mberabahizi avuga ko uko imyaka igenda ishira ari ko imibiri y’abantu yangirika, akaba asaba abafite amakuru y’ahaguye Abatutsi bicwaga muri Jenoside kwandikira ubuyobozi kabone n’ubwo umuntu atashyiraho amazina ye.
Ibitekerezo ( 7 )
Utemera imana sinzi ibyo yaba Arimo nahantu yadukuye kweri! Haaaa; kandi mbona amaherezo abanyarwanda turaza kuyihakanada! Nsigaye numva habaho ibiganiro mpaka kumana! Kuri RBA na kT radio; Ngo nuhagaze neza yitonde atagwa.
Yesu kumugereranya n’abazize Jenoside ndumva ari ukurengeera kuko Yesu yatapfuye ahesha abantu ubugingo nanubu kandi aracyariho kuko Yazitse yewe n’abazize Jenoside niwe bakesha kuzazuka Rero kugereranya umuremyi n’ikiremwa ni ugukabya
Muzehe Tito ni umuhanga ibyo avuga arabizi. Yesu avuga niyo yesu mwene mariya na yizefu abaroma bitiriye ubumana bamaze kumwica bamubambye. Ibyo bibiliya imuvugaho hafi yabyose iramubeshyera nicyo gituma hari nabavuga ko atabayeho ariko amateka arahari yabayeho ari umuntu wumunyabwenge(revolutionaire) uyu yesu w’amateka si imana ntiyapfiriye abantu nkuko amadini abibeshya! Yazize akarengane azira kurwanya ubucakara bw’ubwami bw’abaroma dore ko yanarwanyaga icyitwa idini cyose ariyo mpamvu abafarisayo, abasadukayo nabaroma bamwishe. Mugani wanyu rero ntakwiye kugereranwa n’abacu bazize jenoside kuko twe yesu si uwacu.ajye yibukwa nabenewabo nibo yagiriye akamaro mu muco wabo
Wowe MASABO uribeshya cyane.Nibyo koko Yesu ntareshya n’imana nkuko amadini yigisha (Ubutatu).Ubwe yivugiye ko imana imuruta (Yohana 14:28).Ikindi kandi,nta mana ipfa kandi twese tuzi ko Yesu yapfuye.Nubwo wowe utabyemera,Yesu ntabwo areshya n’abandi bantu.Yabyerekanye azura abantu bapfuye,kandi nawe imana yaramuzuye.Abantu batamwemera,ntabwo azabazura ku munsi w’imperuka kandi ntabwo bazabona ubuzima bw’iteka muli Paradizo (Yohana 6:40).Iyo bapfuye biba birangiye.
Karake ukeneye gusoma ibindi bitabo bitari muri bibiliya! Yesu nta gihamya na kimwe cyerekana ko yazutse. Nibande bahamije ukuzuka kwe? Nugenzura neza urasanga ari intumwa ze cg abandi bamufataga nk’umwami wabo kuko mu myumvire ya kera umwami ntapfa. Kuki yazutse ntabonwe nabantu kdi akiriho yarabonwaga n’abantu batandukany? Kuki atiyeretse abaroma bamwishe n’abandi batamwemeraga? Kuzura uwapfuye byo n’abapfumu barabikoraga siwe gusa! Kuba atandukanye n’abandi simbihakana amateka avuga ko yari umwigisha w’umuhanga. Abatamwemera ntazabazura ibyo niwowe ubyivugiye kuko ntabwo twaremewe kwemera twaremewe kumenya. Kwemera byazanwe n’abaroma cg idini muri rusange. Kwemera si umugambi w’imana ni umugambi kirimbuzi w’abazungu baduhisha ukuri.
Ndunganira Mzee Tito Rutaremara.Nibyo koko tugomba kwibuka igihe cyose tukiriho.Ariko kwibuka YEZU no kwibuka genocide,biratandukanye.
YEZU yadusabye kumwibuka kugeza agarutse ku munsi w’imperuka.Abantu batamwibuka,ntabwo azabazura kuli uwo munsi kandi ntazabaha ubuzima bw’iteka.Soma yohana 6:40.Abatamwibuka,bibera mu byisi gusa.Ntabwo bazi ko hari imirimo yasize adusabye gukora.Urugero,uyu murimo wo kubwiriza dukora,yawusabye abakristu bose nkuko Yohana 14:12 havuga.Abamwizera,bazaba muli paradizo.Icyo gihe,bazajya bibuka gusa abantu babo bishwe,ariko nta mihango izakorwa yo kwibuka.Bible ivuga ko "ibya kera bizaba byavuyeho" nkuko Ibyahishuwe 21:4 havuga.
Non, abatutsi bazize genocide mzee Tito avuga, yashaka kuvuga ko nkuko tutajya twibagirwa Noheri cg pasca, ari nako tutazibagirwa abacu bazize genocide yakorewe abatutsi, kuko bose bazize ubusa!


text:
Nkuko bigaragara ku byapa byamamaza iki gitaramo byamaze gutegurwa, Charly na Nina ndetse na Abdoul Makanyaga bazataramira mu Bubiligi tariki 5 Gicurasi 2018 ahitwa Birmingham Place mu mujyi wa Bruxelle. Muri iki gitaramo abazakitabira bakazacurangirwa n’umu Dj w’umunyarwandakazi ukomeye mu Bubiligi ari we Dj Princess Flor.
Nkuko Muyoboke Alex umujyanama wa Charly na Nina yabitangarije Inyarwanda.com ngo ubwo bazaba berekeza ku mugabane w’uburayi bazongera bakore ibitaramo binyuranye bizenguruka mu bihugu binyuranye cyane ko ibiganiro ngo bikirimbanyije. Muyoboke Alex yatangaje ko bigenze neza bazazenguruka mu bihugu binyuranye nkuko babigenje muri 2017 ubwo berekezaga i Burayi bagiye gutaramira mu Bubiligi bikarangira bataramiye mu Busuwisi no mu Bufaransa.
Igitaramo Charly&Nina na Makanyaga Abdoul bazakorera mu Bubiligi
Charly na Nina bagiye kwerekeza ku mugabane w’Uburayi nyuma yo gukora igitaramo gikomeye mu mujyi wa Kigali, igitaramo cyabereye muri Camp Kigali cyikitabirwa n'abantu ibihumbi dore ko aho cyareye hari hakubise huzuye abafana bari baje mu gitaramo cyo kumurika Album yabo ya mbere bise ‘Imbaraga’.
REBA HANO INDIRIMBO 'ZAHABU' CHARLY NA NINA BAHERUKAGA GUSHYIRA HANZE


text:
Nk’uko Makanyaga Abdoul yabitangarije Inyarwanda.com, ubucye bw’inzu zikora Muzika (Studio), ari kimwe mu byatuma umuziki Ukundwa, ngo kuko kugirango Radion Rwanda izemere nibura kugufata amajwi ngo usohore indirimbo yawe, babanzaga kuyikosora, haba hari ho igoramye bakagusaba kuyikorera ubugorora ngingo.
Makanyaga Abdoul yagize ati: “Twari dufite Studio nkeya, ku buryo uwashakaga gusohora indirimbo yajyaga kuri Radio Rwanda, bakagufata amajwi bakoresheje ibyuma bifite inzira ebyiri (Stereo). Icyo gihe twibandaga kuri muzika y’Urukundo, gusingiza utuntu tumwe na tumwe.”
“Utavuga uti ndaririmba uyu munsi ejo nzabone amafaranga, ahubwo ukaririmba kugirango wishimishe unashimishe abandi gusa.”
Makanyaga Abdoul yemeza ko kuba umuziki ufatwa nka Business kurusha uko wafatwa mu rwego rwo gushimisha abawukora n'abafana, n'ubuke bw'ubushobozi kugeza aho abahanzi bakijya gukoresha indirimbo mu bindi bihugu, ari zo mbogamizi ku iterambere rya Muzika Nyarwanda.
Makanyaga yakomeje agira ati: “Studio zaje kuza nyuma, aho uwitwa Uwimana Jean Pierre yari afite Studio ariko yari iy’Impala, nyuma gato haza n’indi ya Audiotex. Izo zose iyo wajyaga gukoresha indirimbo, mbere yo kugufata amajwi wabanzaga kumvikanisha iyo ndirimbo yawe, basanga idasobanutse bakagusaba kuyikorera ubugororangingo cyangwa kuyisubiramo. Ibyo byose byatumaga indirimbo zisohoka ari indobanure, bigatuma umuziki ukundwa cyane.”
Makanyaga yakomeje avuga ko umuziki w’ubu, bisa n’aho umuhanzi asabwa kwegeranya amagambo uko ashaka atitaye ku njyana, ubundi akayitwaza ari kumwe n’amafaranga agahereza umukorera indirimbo (Producer), akamuhitiramo Ururirimbo (Melodie) hanyuma indirimbo igasohoka.
Ibi Makanyaga abihurizaho na Mimi La Rose wamenyekanye muri Orchestre Impala, wemeza ko guhangana hagati y’abahanzi kutahozeho, ahubwo ko ibihangano ubwa byo ari byo byahanganaga, abafana bakaba ari bo baca urubanza ku bwiza cyangwa uburyohe bw’igihangano.
Mimi La Rose wamenyekanye cyane muri Orchestre Impala
Bamwe mu bahanzi bagezweho bemeza ko umuziki wahindutse bijyanye n’igihe, ndetse ubu ukaba warabaye ubucuruzi (Business) kurusha uko waba ukorerwa gushimisha abawukora n’abawumva gusa.
Cyakora bagasanga bimwe mu byo bifashishaga kugirango umuziki wa bo uryohere abawumva n’ubu bikoreshwa, nko kuba abawukora (Producers) bashobora gusubirishamo indirimbo umuhanzi cyangwa bakamusaba kuyikosora.
King James umwe mu bahanzi bakomeye hano mu Rwanda, ndetse wanegukanye Primus Guma Guma II asanga nk’ahando hose mu buzima, buri kintu kigira igihe cya cyo, ngo ku buryo n’indirimbo z’ubu zikunzwe hatitawe ku byavuzwe byose haruguru.
Ruhumuriza James a.k.a King James
Gusa ngo King James nta bwo azi niba hari indirimbo zikorwa abafana bakazanga cyangwa zikagawa n’abazumva bitewe n’uko abazikora (Producers) baba batazikosoye.
Aba bahanzi bombi bafatwa nk’inararibonye muri muzika Nyarwanda bitewe n’uburambe bawufitemo, basanga umuziki warateye imbere ugereranyije n’uko byahoze, ariko bagahuriza ku kuba inzira ikiri ndende bitewe n’ubuke bw’ubushobozi, kuko imiririmbire yo isaba kwitonda no kubanza kumenya icyo ushaka.
Philbert H.


text:
Minisitiri Vincent Munyeshyaka yashimiye Chorale de Kigali
Yanditswe na admin
Ubwo korali ya Kigali « Chorale de Kigali » yakoreraga igitaramo mu Mujyi wa Kigali muri Kigali Conference and Exhibition Village bakunda kwita Camp Kigali, Minisitiri w’Ubucuruzi n’Inganda Vincent Munyeshyaka yayishimiye ko yamutumiye ikaba yaranateguye igitaramo cyiza cyashimishije abantu.
Mu ijambo rye yavuze kandi ko Abanyarwanda baramutse babayeho mu buzima bwa gikirisito amahoro yarushaho kuganza.
Yagize ati «Abanyarwanda babayeho mu buzima bwa gikirisito amahoro yarushaho kuganza.»
Aya magambo Minisitiri Munyeshyaka yayavuze nyuma yo kubona umunzero n’akanyamuneza ku bari muri icyo gitaramo byari biturutse ku buryo korali yabaririmbiraga.
Yashimiye kandi abanyacyubahiro bari aho, abahagarariye ibihugu byabo mu Rwanda bari bitabiriye icyo gitaramo anashimira Abanyarwanda bari bitabiriye igitaramo n’abandi bose muri rusange abifuriza kuzagira Noheli nziza n’umwaka mushya muhire wa 2018.
Dr Albert Nzayisenga, Umuyobozi w’iyi korali yashimiye abitabiriye igitaramo cyabo anashimira korali uburyo yateguye igitaramo cyiza cyaranzwe n’udushya twinshi twiza twari tugendereye gushimisha abitabiriye igitaramo turushaho kubinjiza neza mu minsi mikuru ya Noheli n’Ubunani.
Ati «Ubusanzwe Chorale de Kigali irabaririmbira mukanyurwa, muri iki gitaramo hagaragayemo agashya ko kuririmbira abana mu buryo budasanzwe tunaririmbira n’abakuru mu majwi meza ahanitse baranyurwa.»
Yongeye gushimira kandi ababafashije mu gikorwa cyo gutegura icyo gitaramo. Iki gitaramo cya korali ya Kigali cyabaye mu mpera z’icyumweru cyatambutse ku ya 17 Ukuboza 2017.
Chorale de Kigali yabayeho kuva mu 1966. Mu mwaka wa 2016 ni bwo yizihije Yubile y’imyaka 50 imaze iririmbira Imana.
Buri mwaka itegura igitaramo cyitwa “Christmas Carols” kikaba ari igitaramo kiba kigizwe n’indirimbo za Noheli. Iyi korali ubu igizwe n’abantu 124.
NKUNDIYE ERIC BERTRAND


text:
Ibi bikoresho byashyikirijwe Group Ruganzu kuwa mbere taliki 9 Nyakanga 2018 mu muhango wabereye ku cyicaro cya Komisiyo y’Igihugu Ikorana na UNESCO, I Remera mu karere ka Gasabo. Uwo muhango wari uyobowe n’Umunyamabanga Mukuru w’iyo Komisiyo witabiriwe n’umuyobozi wa Groupe Ruganzu Kamugisha Robine nabo bafatanya kuyobora iryo shyirahamwe. Ku rundi ruhandi hari abakozi ba Komisiyo y’Igihugu Ikorana na UNESCO.
Umunyamabanga Mukuru n’abakozi ba Komisiyo y’Igihugu ikorana na UNESCO bakurikira ibikorwa bya Ruganzu group
Group Ruganzu ifite intego yo kubungabunga ibisigisigi bya Ruganzu, gushishikariza urubyiruko kumenya amateka no gukora sport izamuka imisozi maze muri urwo rugendo bakabaganiriza ku mateka ya Ruganzu II Ndoli.
Mu bikorwa bamaze gukora harimo filme ya Ruganzu cyambarantama, udukino bwagiye bakina zerekeranye n’ubutwari mu kwizihiza umunsi w’intwari. Bafatanije n’inama y’igihugu y’urubyiruko ya Nyamabuye, imbyino n’indirimbo.
Kuri iyi site ya Jali barashaka kumenyekanisha cyanze ahitwa “mu nzoga za Rubingo: zibira ntizisese zikanyobwa n’abatabazi” aho umwami Ruganzu yatsinze Rubingo, umwe mu bahinza bari barigabaganganije u Rwanda. Aha hakaba hari amazi apfupfunuka mu binogo by’urutare, aho afininuka ifuro rimeze nk’impinza.
Bimwe mu bikoresho Komisiyo y’igihugu ikorana na UNESCO yashyikirije Ruganzu group
Ibi bikoresho Komisiyo y’igihugu ikorana na UNESCO yatanze ni ibikoresho bizakoreshwa ku musozi wa Jali aho group Ruganzu yifuza kugira umusozi wo kuraraho ku gasozi(camping site. Ibikoresho bahawe bikaba bitandukanye harimo tentszo na sleeping bag( igisaho) abantu bazararamo, imuri zo kumurika, n’ibikoresho bijyanye n’imibereho birimo masafuriya, gaz, iziko(cuisiniere), amavuta, umuceri, isukari, Icupa ry’amazi, ibiyiko,ibikombe,termos,ibyuma, imidaho,cure dent, thermosn’ibindi. Ibyo byose akaba aribyo bazaheraho batangiza uwo mushinga.
Mu muhango wo kubashyikiriza ibyo bikoresho, umunyamabanga Mukuru wa Komisiyo y’Igihugu ikorana na UNESCO Mutesa Albert yabashimiye igitekerezo bagize cyo gukura uwo mushinga cyane ko urubyiruko rudakunze kwita cyane ku mateka yo hambere. Yabasobanuriye ko inkunga batewe idahagije ariko Komisiyo ayoboye aribwo bushobozi yari ifite. Yanabasezeranije ko umushinga wabo utangiye kandi ugakora neza Komisiyo yazagenda ibafasha uko ubushobozi buzagenda buboneka.
Mu bikoresho bashyikirijwe harimo na teintes ndetse n’imifuka yo kuryamamo
Groupe Ruganzu ni ishyirahamwe rigizwe n’abanyamuryango 30 barimo abakobwa 14. Ryatangiye muw’2015 natangira ari 15. Bafite intego nini yo kuzateza imbere ahantu nyaburanga hose habumbye amateka ya Ruganzu II Ndoli, intego bahuriyeho n’indi groupe y’ibisumizi.
Groupe Ruganzu kugeza ubu ntabuzima gatozi yari yabona ariko izwi n’umurenge wa Gatsata ikoreramo.
Philomene MUKANKUSI
Umuyobozi ushinzwe Itumanaho/CNRU


text:
Leta y’u Rwanda igiye gutangiza gahunda nshya igamije kongera umubare w’ibiti bivangwa n’imyaka.
Ubwo iyi gahunda yungurwanagaho ibitekerezo kuri uyu wa Gatatu tariki 20 Nzeri, hagaragajwe ko ubuso buriho ibi biti budahagije.
Abitabiriye ibi biganiro baganiriye n’abanyamakuru bahurizaga ku kuba ubutaka biriho budapfa kuma kuko bizamura amazi ari hasi akagirira akamaro ibihingwa bivanze n’ibi biti, ibi bikazatuma n’umusaruro w’ubuhinzi uzamuka.
Ngabonziza Prime, Umuyobozi mukuru w’Ikigo cy’igihugu gishinzwe guteza imbere amashyamba n’amazi mu Rwanda, avuga ko Ibiti bivangwa n’imyaka byongera ifumbire mu butaka, agira ati "Ariya mababi yabyo iyo amanutse aba ifumbire, ubutaka bukarushaho gutanga umusaruro, turashaka kubyongera ntago turagira umubare wabyo dushaka, dukeneye gushyiramo imbaraga nyinshi cyane".
Ngabonziza Prime [Ifoto: Imvaho Nshya]
Dr. Mukurarinda Athanase, umwe bitabirye ibi biganira uhagarariye umuryango utari uwa Leta, avuga ko ari byiza kwita no kwigisha abaturage, abagoronome bakegera abahinzi bakabereka akamaro k’ibyo biti kugirango barusheho kubitera no kubibungabunga.
Dr. Otto Vianney Muhinda, umuobozi wungirije wa FAO mu Rwanda, avuga ko ibiti nk’ibi ari ingenzi kuko bibungabunga ubutaka bigafasha no kwirinda ingaruka z’imihindagurikire y’ikirere.
Dr. Otto Muhinda mu biganiro kuri iyi gahunda byahuje inzobere n’abashakashatsi
Kugeza ubu ubuso buteyeho ibiti bivangwa n’imyaka mu Rwanda bungana na 2% by’ubuso bwose butwikiriwe n’amashyamba.
Ibiti bivangwa n’imyaka birimo iby’imbuto ndetse n’ibigaburirwa amatungo bitagira ingaruka mbi ku myaka bihinze mu murima umwe.


text:
Indangagaciro 7 wakigira kuri Yozefu mu gihe cy’ubuzima bugoye
Waba wari wahura n’ingorane mu buzima bwawe? Wenda ukarengana, ukitabwaho nabi ? Ukajyanwa mu rubanza ubeshyerwa? Amakuba n’ibyago mu buzima ntibibura, ubuzima bugerageza kenshi kugukubita hasi ?Kenshi kunyura mu buzima burimo ibibazo byinshi ntitubiha agaciro kuko biba bibabaza ariko hari amasomo meza benshi batibandaho binyuze mu buzima bukakaye banyuramo.
Dore uko Yozefu yasubije bene se bagiye kumusaba imbabazi z’uko bamuhemukiye yarababwiye ati “Ku bwanyu mwari mushatse kungirira nabi, ariko Imana yo yashakaga kubizanisha ibyiza, kugira ngo isohoze ibi biriho none, ikize abantu benshi urupfu. None mwe gutinya, nzajya mbagaburirana n’abana banyu bato.” Arabahumuriza ababwira neza.”(Itangiriro 50:20-21)
Uburyo witwara mu bigeragezo nibwo bwerekana uwo uriwe, kandi bigaragaza umubano ufitanye n’Imana uko ungana. Ingorane uhura nazo zose zikwiye kuguha amahirwe yo kugaragaza uko uri mu Mana.
Mu Itangiriro ibice 37, hatubwirako Yozefu afite imyaka kumi n’irindwi yari umushumba aragirana na bene Zilupa na Biluha ba muka se, kuko se Yakobo yamukundaga kurusha abandi bana bose, yari yaramudodeshereje ikanzu ndende.
Yozefu yakunze kujya arota inzozi ze akazibwira bene se bituma bamwanga bagerageza kumwica ngo baburizemo inzozi ze, bashaka ku muta mu rwobo ariko umwe muri bene se ba Yozefu aburizamo uwo mugambi ubwo yabumvishagako kumugurisha n’Abanyegiputa aho kumwica.
Uwiteka yari kumwe na Yozefu
Yozefu yatekerezagako ibye birangiye, ariko Uwiteka yabanye mu rugendo yakoze, kuko Yozefu ageze muri Egiputa ku bw’ukuboko kw’Imana yaje guhinduka umugaragu kwa Potifari, arakundwa. Gusa Yozefu yaje kubeshyerwa n’umugore wa Potifari kuko Yozefu yanze ko baryamana bituma ajyanwa gufungwa.
Hano wakibaza impamvu Imana itatumye Yozefu areka kujyanwa mu nzu y’imbohe?
Kujyanwa mu nzu y’imbohe kwa Yozefu byari inzira yo kuzagera iBwami kuko yahuriyeyo n’abatware b’umwami bafungwanwa nawe, abasobanurira inzozi zirasohora, Uwiteka akomeza kubana nawe.
Ibigeragezo nibiza, ntuzajyee ubyitaho nk’ibije kugusenya ahubwo jya ubiha umwanya nk’umwarimu. Ujye ureba uko ibyiringiro byawe bihagaze kugirango urusheho kugaragaza ukwihangana. Gira gukomeza kumaramaza, uzaguka kugera kukigero gishyitse. Imana igushaka nk’umuntu wayo watojwe.
“Bene Data, mwemere ko ari iby’ibyishimo rwose nimugubwa gitumo n’ibibagerageza bitari bimwe, mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato.” (Yakobo 1:2–4)
Nyuma y’imyaka ibiri bamwe bafunganwe ya Yozefu bafunguwe, n’ubwo umwe yavuye mu nzu y’imbohe akicwa nk’uko bari babisobanuriwe, umwe nawe akomeza imirimo ye ibwami. Kuko ukuboko k’Uwiteka kwari kuri Yozefu, Umwami yaje kurota inzozi habura uzisobanura mu bapfumu no mubakonikoni ariko Yozefu arazisobanura, Bitumwa umwami Farawo amukunda amugira umuntu ukomeye ibwami:
“Iyo nama inezeza Farawo n’abagaragu be bose. Farawo abaza abagaragu be ati “Tuzabona hehe umuntu umeze nk’uyu, urimo umwuka w’Imana?” Farawo abwira Yosefu ati “Kuko Imana ikweretse ibyo byose nta wundi munyabwenge w’umuhanga muhwanye, nguhaye gutwara urugo rwanjye kandi abantu banjye bose bazumvire icyo utegetse, ku ntebe yanjye y’ubwami yonyine nzagusumba.” Farawo abwira Yosefu ati “Dore nkweguriye igihugu cya Egiputa cyose.” Farawo yiyambura impeta iriho ikimenyetso yo ku rutoki rwe ayambika Yosefu ku rutoki, amwambika imyenda y’ibitare byiza, amwambika n’umukufi w’izahabu mu ijosi” (Itangiriro 41:37)
Kubera ubwenge bwa Yozefu yagiye arokora abantu benshi. Si muri Egiputa gusa kuko yarokoye bene se mu gihe cy’inzara ikomeye.
Mu byago no mu bakuba bitandukanye Yozefu yahuye nabyo, yagaragaje ubunyangamugayo, ubupfura, ubutwari, imirimo ye yose yagaragazaga icyizere afitiye Imana.
Ni ayahe masomo twigira ku buzima bwa Yozefu ?
1. Imigambi y’Imana isumbye kure uko dutekereza
2. Imana iha umugisha umuntu wese wamaramaje kuyikurikira
3. Umubabaro ku bantu b’Imana si mubi buri gihe! Imana ishobora gukoresha umubabaro wawe ishaka gusohoza umugambi mwiza
4. Imana iha agaciro ukwihangana no gutegerereza mu byago
5. Haranira kuba inyangamugayo
6. Umuntu w’Imana wese arangwa iteka no kubabarira n’ubwo bigoye
7. Bigira agaciro iyo wirinze mu mibereho yawe.
Nubwo waba ubabaye aka kanya ariko girira Imana icyizere kuko hari ibyo yakoze


text:
Tariki ya 1 Ugushyingo 1959, tariki ya 1 Ugushyingo 2014, imyaka itambutse ari 55 habaye REVOLUTION ya Rubanda mu RWANDA. Iyi sabukuru abayobozi ba FDLR bayifurije abanyarwanda bose, ari abari mu gihugu ndetse n’impunzi z’abanyarwanda aho ziri hirya no hino zahungiye mu mahanga yakure, ariko cyane cyane impunzi ziri muri mu mashyanba ya CONGO.
Isabukuru ya 55 ya revolution ya Rubanda, ifata inkomoko ku mateka y’imitegekere mibi ya cyami yatsikamiye rubanda imyaka n’imyaka. Uburetwa na shiku n’umujishi n’ubuhake bwakandamizaga rubanda aho ntawagiraga ikintu cye mu gihugu cye ko byose byari iby’umwami w’umututsi n’abatware be. Rubanda yamburwaga ibyayo kandi bakakwicira igihe bashakiye, ingoyi yahozwaga kuri rubanda nta bwinyagamburiro.
Aho umuzungu w’umukoloni aziye nawe ntacyo yahinduye ku mitegekere yasanze y’abatutsi, ahubwo yongeyeho IKIBOKO NA SHIKU. Rubanda nibwo yarushijeho gukandamizwa noneho birayiremerera kuko akarengane karushijeho kwiyongera. Nibwo abahutu b’incabwenge bari barabashije kwiga amashuri make, dore ko ubundi amashuri yari ay’abana b’abatware b’abatutsi. Ubwo babonye ko ako karengane gakabije, nibwo bakoze inyandiko yiswe MANIFESTEY’ABAHUTU.
Iyo nyandiko yagaragazaga akarengane ka rubanda kandi bakerekana uburyo ibibazo bya rubanda byabonerwa umuti. Abari bafite ubutegetsi icyo gihe rero ntibabyemeye na gato ahubwo bihutira gucecekesha rubanda. Bahisemo gukoresha urugomo rwo guhiga abo bose baharanira uburenganzira bwabo ngo bicwe kuko babitaga abanga umwami.
Ku itariki ya mbere ugushyingo rero 1959 (1/10/1959) ku munsi w’abatagatifu bose, ubwo Mbonyumutwa Dominokoyari yiviriye mu misa mu BYIMANA ari kumwe n’umudamu we, insoresore z’abatutsi ba LUNAR nibwo zamuhohoteye ziramukubita, ariko kuko yari umusore w’ibigango aritabara arabivuna. Nibwo induru zivuze zikwira igihugu cyose ko Mbonyumutwa yishwe. Imvururu zitangira ubwo zikwira u Rwanda rwose.
Ubwo twibukiranye ko Mbonyumutwa yari umu sous chef wenyine w’umuhutu mu gihugu cyose. Imvururu zakwiriye igihugu cyose maze Revolution itangira ubwo. Iyo nkubiri yaje guhagarara ari uko ingoma ya cyami ihiritswe hamwe n’ikirango cyayo KALINGA. Ubwo himitswe DEMUKARASI NA REPUBLIKA maze u Rwanda rurigenga. Nyuma y’iyi myaka 55, aho twibuka isabukuru ya REVOLUTION ya Rubanda, turibukiranya ko FPR inkotanyi zongeye kuvutsa rubanda ibyiza revolution yari yarabagejejeho.
Ishyano ryaraguye mu Rwanda. Ingoyi yaragarutse, uburetwa, akarengane mu nzego zose no kwikubira ibyiza by’igihugu ku gatsiko kamwe karya ntigahage. U Rwanda rwasubiye mu bibi byariho mbere ya ’59 ndetse birenza ho n’ubugome ndengakamere.
Amabi yazanywe na FPR niyo muri FDLR barwanya kandi biragaragara ko urugamba FDLR ziriho ntaho rutaniye n’urwa ziriya mpirimbanyi zaharaniye Demukarasi na Republika.
Muri FDLR rero kwizihiza iyi sabukuru ya 55 ya revolution ya rubanda ni umwanya wo kwibuka izi ntwari zitanze ndetse no gutera ikirenge mu cyazo, kuko urugamba bakoze kandi bakiyuha akuya, rurasa n’urwabacunguzi bariho ubu. Muri FDLR umunsi nk’uyu baboneraho guhamagarira abanyarwanda bose bagwiriwe n’ishyano ryazanywe na FPR kuza kwishyira hamwe ngo bahuze ingufu zo kurwanya ikibi cyaboshye u Rwanda cy’agatsiko kigize indyarya z’inyaryenge. ISABUKURU NZIZA YA 55 YA RÉVOLUTION YA RUBANDA KURI MWESE.
Yari Umucunguzi
Richard Udahemuka


text:
Umuyobozi w’Ikigo cy’igihugu cyita ku bidukikije (REMA), Eng. Collette Ruhamya yavuze ko guhagarika plastic yose mu Rwanda bitashoboka ahubwo ko hagomba kwinjira izikenewe gusa, nk’uko yabigarutseho mu muhango wo kwizihiza umunsi mpuzamahanga wo kurengera ibidukikije wabereye mu mugi wa Kigali.
U Rwanda rwafashe umwanzuro wo guca amashashi amwe n’amwe muri 2008 kandi amahanga ashima uyu muhate.
Eng. Colette Ruhamya yavuze ko hari amasashi akenewe nk’ayo bazanamo ibikoresho runaka nka televiziyo n’ibindi kandi ngo aya ntiyahagarikwa burundu.
Gusa ngo ik’ingenzi ni uko hinjira aya ngombwa bityo aho adakenewe akagabanuka.
Asanga uku kugabanuka ari ko gutuma umujyi wa Kigali muri iki gihe ufite isuku kandi ntibibuze amazi kwinjira mu butaka.
Yasabye Abanyarwanda kumva ko kwita ku bidukikije ari iby’agaciro ku bazabakomokaho.
Ati: “Abanyarwanda bumve ko kwita ku bidukikije biri mu nshingano zabo kandi bizagirira akamaro abazabakomokaho.”
Umuhango wo kuzirikana akamaro k’ibidukikije mu Rwanda wasoje icyumweru cyo kwita ku bidukikije cyakanguriye urubyiruko n’abandi Banyarwanda kwirinda gukoresha cyane ibikoresho bya plastic bikoreshwa rimwe (amacupa y’amazi, imitobe…) kuko ngo ntibibora bityo bikabangamira ibidukikije.
Abakora ibintu bifitiye abandi akamaro ariko byahinduwe bivanywe muri plastic na bo bamuritse ibyabo. Urubyiruko rwakoze ibihangano bivuga ibyiza byo kwita ku bidukikije rwahihembewe.
Jean Pierre NIZEYIMANA
UMUSEKE.RW


text:
Abana bakora umwuga w’uburaya ntibabikora babikunze; ahanini usanga babiterwa n’ibibazo biba biri mu miryango yabo. Abo bana kandi usanga biganje ahantu hakunda guteranira abantu benshi mu ijoro.
Twaganiriye na bamwe muri abo bana twasabze nyru boite yitwa Ten Ten, mu ntara ya Cyangugu, batubwira ubuzima Babayeho.
Umuhoza Clementine ati:
“Naje hano mu miziki kugira ngo mbone ko nahabona umugabo. Iyo ngize Imana nkabona umugabo akantahana ampa amafaranga nkaguramo ibyo nkeneye, ubwo nkabasha kuramuka. Ndi imfubyi, na mubyara wanjye twabanaga twarananiranywe kubera ibintu yankoreraga.
Uzayisenga Gaudence - afite imyaka 14 gusa - ati igituma nkora uburaya ni imibereho mibi nagize. Bakuru banjye bose babyariye mu rugo bakirirwa bantuka bankubita ngo nimbafatire abana nta cyo bampemba. N’iwacu ntibigeze banshyira mu ishur.”
Uzayisenga asobanura ko mu mwuga wabo habamo ingorane nyinshi, harimo nk’abagabo banga gukoresha agakingirizo kandi bazi ko barwaye SIDA, imikwabu y’indaya ituma bafungwa cyangwa bagakubitwa, n’ibindi.
Aho i Cyangugu hari n’indaya zishaje zishora abana bato mu busambanyi. Iyo ndaya iba ishaje, itakibona abagabo, hanyuma igashaka umwana muto, ikamubeshya ngo iramucumbira, ikamushakira abagabo yumvikana na bo, hanyuma ikabwira wa mwana ngo bajyane, umwana akagenda atazi icyo agiye gukora, ubwo umugabo akishyura ya ndayaInzego zibishinzwe zari zikwiye kureba ukuntu zakura bariya bana muri buriya buzima, abantu na bo bacuruza abana bagafatirwa ibyemezo, dore ko byagaragaye ko abo bana bakora uwo mwuga ari bato cyane.
Shakira andi makuru yo mu karere hano.
Saba amakuru muri email yawe hano.


text:
Abanyarwanda baratangaje bitegereje ‘Computer’ uburyo yifitemo ubuhanga yahawe na muntu maze mu bushishozi bati ni ‘Mudasobwa’. Kimwe ndetse na ‘Internet’ bamwe bise ‘Murandasi’ bahereye uko uruyuzi rurandaranda.
Ubusanzwe umurimo wo guha inyito nshya ibintu bitandukanye ugomba kugirwamo uruhare n’Inteko Nyarwanda y’Ururimi n’Umuco, mu rugamba yatangiye ndetse izerekana n’umusaruro warwo. Iyo Nteko izifashisha abenegihugu mu byiciro byose mu kurengera ururimi rw’Ikinyarwanda kugira ngo rwe gukomeza kuzongwa n’amazina y’amatirano.
Ni muri urwo rwego iyo Nteko igiye gushyira ahabona urutonde rw’amuuga (amagambo akoreshwa mu myuga) asaga ibihumbi 87 yamaze gukusanya asigaje gushyirwa mu ngeri zayo.
Mu kiganiro IGIHE yagiranye n’Umuyobozi w’Ishami rishinzwe ururimi rw’Ikinyarwanda, Ubushakashatsi no kuruteza imbere mu Nteko Nyarwanda y’Ururimi n’Umuco, Nsanzabaganwa Modeste, yavuze ko ururimi rugiye kurindwa ubwinshi bw’amagambo y’amatirano.
Yagize ati “Twakoze ubushakashatsi tubona amagambo (amuuga) asaga ibihumbi 87 atarashyirwa mu ngeri zitandukanye, arimo gushyirwamo, vuba aha hakazasohoka ibitabo birimo amagambo yashyizwe mu ngeri y’umuntu n’ibimera."
Nsanzabaganwa yavuze ko ayabonetse yashyizwe mu kigega cy’amagambo kizagenda gishyirwamo n’andi, igihe runaka akaba yakwifashishwa mu rwego rwo gukumira itira rya hato na hato.
Amagambo yo mu ngeri y’umuntu n’ibimera azasohoka muri Kamena 2016, nyuma hakazakurikiraho ayo mu ngeri y’imiyoborere, irimo amagambo nka perezida, demokarasi, repubulika n’ayandi.
Ayo magambo ngo ni ayagiye azanwa n’ubukoroni bwashyize imbere imvugo z’amahanga, nyamara Abanyarwanda bari bafite ubuhanga bwo guhanga amagambo mu mwimerewe w’Ikinyarwanda. Ubukoroni bwasanze ibintu byose bifite amazina yavuye muri gakondo y’Abanyarwanda.
Ayo magambo azaba asobanuye mu gifaransa no mu cyongereza, ku buryo buzorohera uwari usanzwe ayakoresha mu zindi ndimi kuyamenya.
Yatanze urugero ko, niba umutu yari asanzwe avuga ko runaka yagize imvune muri ‘cheville’, ijambo ry’ikinyarwanda rizahimbwa nyuma uwari usanzwe akoresha iry’igifaransa agenzure ko bihuye, atavuze ikindi.
Amagambo mashya azahimbwa afatiye ku Kinyarwanda n’indimi-shami zacyo nk’igikiga, ikirere, n’izindi, zibyazwemo amagambo yajya asobanura inyito zikifashisha amagambo y’amatirano.
Ubwo buryo ntibuvuze ko buzaca burundu gukoresha amagambo y’amatirano, ariko ngo buzayagabanya ku buryo bugaragara, nubwo hakiri inzitizi z’amagambo y’amatirano asa n’ayahamye ku buryo kuyashyingura bigoranye, ndetse n’ayoroshye gukoresha ku buryo mu Kinyarwanda ashobora kuba asobanurwa n’amagambo menshi.
Urugero, ni aho umuntu ashobora gukandagira undi atabishaka akavuga ati “Sorry”, mu gihe uwisegura yakoresha ngo umbabarire sinabishaka, nabyo bigaragara ko amagambo yabaye menshi.
Ayo magambo namara guhangwa, Abanyarwanda bazashishikarizwa kuyakoresha biciye mu bufatanye n’ibigo bitandukanye birimo ibya Leta n’iby’abikorera, ku buryo nk’ibigo by’itumanaho bizajya biyakoresha abantu bakayamenyera. Abanyeshuri bakayakoresha, ndetse n’abayobozi bakayakoresha ku buryo abaturage batazatinda kuyamenya no kuyamenyera.


text:
Umuhanga mu gukora ama robo witwa Dr Sergi Santos yakoze irobo yise Samantha rizajya rifasha abagabo gukora imibonano mpuzabitsina ariko ryizimye igihe umugabo atabashije kuritegura ngo ryinjire neza mu gikorwa cyangwa se mu gihe umugabo aryitwayeho nabi.
Mu rwego rwo guhima abagabo batazi gutegura abagore neza mbere y’imibonano mpuzabitsina ndetse n’abatazi gukorakora abagore babo,uyu muhanga yakoze iri robo mu rwego rwo kwigisha abagabo kwitwara neza mu gihe cyo gutera akabariro ndetse iri robo zizajya ryizimya umugabo arumange igihe cyose atarifashije kwinjira neza mu gikorwa cyo gukora imibonano mpuzabitsina.
Iri robo ryahawe ubushobozi bwo kumva cyane igihe umugabo ari kurikorakora ndetse mu gihe rizajya ribihirwa rizajya rihita rizima.
Iki kirobo kirahenze cyane kuko kigura amapawundi agera ku bihumbi 3,600 hafi miliyoni 4 z’amafaranga y’u Rwanda mu gihe inkwano ya miliyoni imwe ku mugore mu Rwanda yatumye abantu bacika ururondogoro.
Ibi byose byerekana ko isi iri mu minsi y’imperuka nkuko Bible ivuga muli 2 Timote 3:1.Abantu noneho bagiye kuzajya basambana na Robots.Erega n’ubundi iyo ugiye I Burayi no muli Amerika,uhasanga amaduka acuruza sex z’inkorano (iz’abagabo n’abagore),ukazigura ukazisambanya.Byaba gusambana na Robot cyangwa sex y’inkorano,byaba gusambana n’umuntu mutateye igikumwe,byose ni ubusambanyi.Imana irabwanga cyane ku buryo ku munsi w’imperuka izarimbura ababikora bose,kimwe n’abicanyi,abajura,abasinzi,etc...(1 Abakorinto 6:9,10).Nkuko byagenze ku gihe cya NOWA ubwo imana yicaga abantu bose bali batuye isi hakarokoka abantu 8 gusa bumviraga imana,n’ubu niko izabigenza ku Munsi w’Imperuka wegereje.Ngo isi yose izaba yuzuye intumbi z’abantu bishwe n’Uwiteka.Byisomere muli Yeremiya 25:33.Hazarokoka abantu bake bumvira imana.Byaba byiza dushatse imana cyane,aho kwibera mu byisi gusa.Dukore kugirango tubeho,ariko kandi dushake n’imana mbere yuko uwo munsi uza.Bible ivuga ko uzaba uteye ubwoba.Nabyo byisomere muli Yoweli 2:11.Impamvu imana ikura mu isi abantu bayisuzugura,nukugirango abasigaye babeho mu mahoro.
Ni nkuko Leta yica cyangwa igafunga abicanyi,abasambanyi,abajura,etc...
Azakigishe no kwirwanaho ariko kuko uzarumanga akarakara azagikubita inshyi nyinshi. Ubwo rero kigomba kugira ubwirinzi bukomeye.


text:
Amazu agezweho, imihanda: Ibyari inzozi biri kuba impamo ku Banye-Ndiza
Abaturage bo mu Murenge wa Rongi mu Karere ka Muhanga bagaruye icyizere cy’iterambere kubera ibikorwaremezo nyuma y’igihe bugarijwe n’ubwigunge.
Umurenge wa Rongi ni umwe muri 12 y’Akarere ka Muhanga ukaba ukungahaye ku mabuye y’agaciro ya Gasegereti na koruta ari naho ukomora izina Rongi.
Irongi bisobanura uruhererekene cyangwa isheni y’amabuye y’agaciro mu kuzimu bigasaba gucukura umwobo mu nda y’umusozi bagenda bayakurikiye ngo bayakuremo.
1/5 cy’abaturage ibihumbi 25 batuye uyu murenge, batunzwe n’umusaruro w’ubucukuzi bw’amabuye y’agaciro,abandi bagatungwa n’ubuhinzi n’ubworozi.
Rongi ni Umurenge uherereye mu Misozi ya Ndiza ni nko mu bilometero 50 uvuye mu Mujyi wa Muhanga.
Abaturage bari banyotewe n’imihanda myiza n’amashanyarazi ngo biteze imbere
Kubera ubuhaname bw’imisozi ya Ndiza n’imiterere y’uyu murenge, byatumye ibikorwa remezo by’imihanda n’umuriro w’amashanyarazi bitahagera nk’uko bimeze mu yindi Mirenge.
Ni ikibazo Rongi usangiye n’indi Mirenge nka Nyabinoni na Kibangu ihana imbibe n’Intara z’i Burengerazuba n’Amajyaruguru.
Benegusenga Jean Damascene avuga ko Rongi barebesha amaso hakurya i Gakenke haka amatara kuva kera ariko bo bakibaza icyo bazize.
Umuriro w’amashanyarazi uva Muhanga mu Mujyi wagarukiye mu Murenge wa Kabacuzi, umurenge uherereye mu birometero bitatu uvuye aho atuye.
Agira ati “Abana bacu ntibashobora gusubiramo amasomo nijoro, twe biratubabaza kubona ntamashanyarazi tugira kandi abo duhana imbibe bacana tureba, mutuvugure rwose natwe tubone amashanyarazi.”
Kamana Frodouard utwara abagenzi kuri moto avuga ko kutagira amashanyarazi, bituma ibikorwa by’ishoramari rishingiye ku muriro w’amashanyarazi batabikora kuko ntayo bagira.
Ati “Iyo ushaka gukoresha inzugi z’ibyuma bigusaba kujya i Remera,cyangwa i Rurimu karere ka Gakenke, aha ntiwabona aho ufotoza indangamuntu bigusaba gukora urugendo rurerureuwaduha amashanyarazi natwe twashora mu bikorwa by’ikoranabuhanga.”
Nyuma y’igihe kirekire abatuye Rongi batangiye kwegerezwa ibikorwa remezo
Ibikorwa by’itera mbere biri kwegerezwa aba baturage harimo umuriro w’amashanyarazi, amashuri, imihanda, amavuriro n’amashuri meza yo kwigiramo ubundi bitaharangwaga.
Ubu inkingi z’amashanyarazi aturutse mu Ntara y’i Burengerazuba mu Karere ka Ngororero zamaze kugera muri Rongi n’indi Mirenge itatu, yari ifite nk’icyo kibazo ku buryo mu muri Gicurasi 2018 bazaba batangiye gucana.
Imihanda itsindagiye ku buryo abaturage bageza umusaruro wabo ku masoko na yo ikomeje kubakwa. Urugero ni umuhanda Muga-Mpimbi-Burerabana uva kuri Kaburombo ukageraku Muvumbamu kumupaka wa Muhanga a Gakenke.
Ni umuhanda wagabanyije urugendo rw’amasaha atatu yakoreshwaga ujya mu Mirenge ya Ndiza kuko ubu isaha imwe ihagije ngo ube uvuye mu Mujyi wa Muhanga ugeze Rongi.
Amazu yubakirwa abari batuye mu manegeka na yo akomeje kwiyongera kandi akubakwa ku buryo bugezweho. Hari kubakwa amazu atandukanye harimo n’agizwe n’amagorofa atatu, amashuri n’amavuriro na byo byarateganyijwe n’aho kororera.
Aya mazu akaba agizwe n’ibice bibiri ari byo Muyebe ya mbere igizwe n’amazu 100 yatujwemo imiryango yimuwe muri gishwati, Muyebe ya kabiri igizwe n’amazu 110 yatujwemo abaturage bimuwe mu manegeka ku Muvumba.
Hari kandi amazu yubatsemu mu Mudugudu w’icyitegererezo wa Horezo azatuzwamo imiryango hafi 600 na yo izimurwa mu manegeka bagituye ku Muvumba.
Ibikorwaremezo biraha abatuye Rongi n’indi mirenge icyizere
Ibikorwaremezo birimo isoko rya kijyambere n’ikigo Nderabuzima byubatse mu Kagari ka Ruhango, ni byo biha abatuye Umurenge wa Rongi icyizere cyo kwiteza imbere mu minsi iri imbere.
Ntawusigaye Console utuye ku rubibi rwa Rongi na Nyabinoni, avuga ko yishimiye kubona abane be bagiye kujya bigira mu nzu y’igorofa yabonye bwa mbere mu buzima bwe,
Yongeraho ko umuriro w’amashanyarazi uzatuma atongera gukubita amaguru ajya gushakaumurirowa terefone mu yindi mirenge.
Ati “Nishimiye kuba abana bacu bagiye kwigira ahantu hasobanutse, nanjye ngiye gukora niteze imbere, nite ku isuku.”
Hakuzimana Anatole wo mu Murenge wa Rongi avuga ko iwabo batitaga gukorera impushya zo gutwara ibinyabiziga, kubera nta mihanda yari ihari. Ariko ubu ngo agiye gushaka urwo ruhushya abashe kwiteza imbere.
Ati “Nkatwe abasore tugiye kwiga amategeko y’umuhanda kuko izi nyubako zaduhaye akazi turi gukora tukabona amafaranga,nimara kubona uruhushya rwo gutwaranzabasha kwiteza imbere.”
N’ubwo abaturage bishimira kuba begerejwe ibikorwa by’iterambere, ariko ngo ntibihagije ngo bibagirire akamaro igihe badashyizeho uburyo buhamye bwo kubibyaza umusaruro.
Depite Bertelemy Karinijabo avuga ko abatuye iyi Mirenge bakwiye guhindura imyumvire bagatandukana n’ibyo bahozemo kuko binjiye mu bishyashya
Ati “Duhere kuri ibi twegerejwe duhaguruke dukore, duhindure imitekerereze kuko ibi ni bishyashya uzi umwuga ahere kuri biri kubakwa azabashe kwiteza imbere.”
Abaturage basezeranya inzego z’ubuyobozi ko ibikorwa remezo begerejwe bazabifata neza, kuko bibagezeho bari babikeneye. Bavuga kandi ko kuba barabisabye kenshi biri mu bitatuma babifata nabi.
Ibitekerezo ( 1 )
Uriya muhanda waje ukenewe unyura hejuru mu Ndiza ariko harimo ibibazo kuko hari ahantu haterera cyane ku buryo imodoka ipakiye itahaterera.bisaba guhozaho bayisana naho izajya yangirika vuba


text:
Hashize iminsi igishushanyo mbonera cy’Umujyi wa Kigali gitangiye gushyirwa mu bikorwa. Kimwe mu byaranze iri shyirwa mu bikorwa harimo kwimura abantu no kubatuza aheza hagenewe guturwa, no kwimura ibikorwa by’ubucuruzi hirya no hino mu duce dutandukanye tw’Umujyi wa Kigali bikimurirwa ahabugenewe hajyanye n’igishushanyo mbonera.
Ni muri urwo rwego hirya no hino muri uyu mujyi hatangiye kubakwa amazu agezweho cyane cyane ay’ubucuruzi, amazu yo guturwamo agezweho, amashuri n’amavuriro ndetse no kubungabunga ibidukikije. Kugira ngo ibi bibashe kugerwaho Leta y u Rwanda yashishikarije abashoramari kugira uruhare mu ishyirwa mu bikorwa ry’igishushanyo mbonera bubaka amazu n’amacumbi bigezweho.
Gusa uko iminsi itaha bamwe mu bashoramali batangiye kurira ayo kwarika nyuma yo kubona ko bagenda barushaho kugwa mu gihombo ndetse kuri ubu za Cyamunara zikaba zararushijeho kwiyongera bitewe n’uko bamwe bananiwe kwishyura banki.
Harashyirwa mu majwi inyungu za politiki ziri hejuru y’inyungu z’ishoramari
Iyo uganiriye n’impuguke mu birebana n’ishoramari bavuga ko abashoramari b’abanyarwanda cyane cyane abashora imari mu nyubako zaba izo guturwamo cyangwa amasoko agezweho basa n’aho batabanza kwiga isoko ry’ibyo bagiye gukora ahubwo bagatwarwa n’imvugo z’abanyapolitiki zibashishikariza gusukura Umujyi, guteza imbere imiturire n’ibindi bikorwa by’iterambere, nyamara ntibabanze gukora inyingo z’abazakoresha izo nyubako za bo.
Kenshi ngo aba banyapolitiki bababwira ko bazabafasha mu kubona abakiriya hacibwa utujagari tuvugwa hirya no hino mu Mujyi wa Kigali nyamara ahubwo ngo ka kajagari gaterwa na bamwe mu bafata ibyemezo byo kugaca.
Umwe mu mpuguke mu by’ubucuruzi twaganiriye witwa Dr. Bigira Canisius, yagize ati "Uzarebe abubaka amasoko yitwa ko ari aya kijyambere hano mu mujyi wa Kigali. Benshi bubaka amagorofa bashingiye ku cyizere cy’ubuyobozi ko bazaca akajagari k’amasoko ashaje nka Biryogo, Kimisagara, Nyabugogo, Rwezamenyo, Kimirongo n’ahandi.. nyamara iyo aba bashoramari bamaze kuzuza inyubako bategereza abakiriya bagasa nkaho aribo bakwiye gusubira inyuma bakajya kubinginga, rimwe na rimwe bagahora bapfukamye imbere y’abayobozi ngo bace ka kajagari gaterwa n’amasoko ya hato na hato amwe yamaze no guhinduka nk’amanegeka ari ko bigasa nko kugosorera mu rucaca!
Bamwe mu bagafashe icyemezo cyo guca utujagari nibo bafite ibikorwa aho turi
Kimwe n’amasoko ashaje yahoze ari aya Leta adafungwa, mu Mujyi wa Kigali hanavugwa akajagari gaterwa n’amagaraji ya hato na hato akinyanyagiye mu makaritsiye y’Umujyi nyamara abashoramari barashishikarijwe kubaka inyubako igezweho y’aho ayo magaraji agomba gukorera.
Ababikurikiranira hafi bemeza ko impamvu zituma aya masoko adafungwa ngo abayakoreramo bajyanwe ahajyanye n’icyerekezo bishingiye ahanini ku kuba abayobozi bamwe bagafashe ibyemezo byo kuyafunga ari bo ba nyiri ibibanza biri mu masoko agomba gufungwa.
Uretse n’ibyo kandi ngo hari n’abandi bagiye bayafitemo inyungu mu buryo buziguye cyangwa butaziguye nk’amashyirahamwe akora isuku, atwara imyanda, acunga umutekano n’abandi mu nzego zitandukanye.
Mu minsi yashize ubuyobozi bw’akarere ka Nyarugenge bwagiranye inama n’abacururiza muri aya masoko ashaje ya Leta , bubwira abayakoreramo ko bagomba gushaka ahandi bajya gukorera kuko ayo masoko atakijyanye n’igihe yemwe ko agomba gutezwa cyamunara abashoramari bakahubaka izindi nyubako zijyanye n’igihe. Ibi byatumye abacuruzi bamwe bafata iya mbere bajya gushaka aho bakorera mu masoko agezweho yubatswe n’abashoramari nk’isoko rya Nyabugogo (Amashyirahamwe Modern Market) ndetse no ku Gisozi, Bishenyi n’ahandi.
Gusa ariko abamaze kugera muri aya masoko ubu bavuga ko babangamiwe mu buryo bukomeye n’abagicururriza muri ya masoko y’akajagari (Biryogo, Rwezamenyo ) yagombye kuba yarafunzwe tariki ya 23 Mata 2018 kuko aribwo yagombaga gutezwa cyamunara.
Aba bacuruzi bavuga ko akarere ka Nyarugenge kabatengushye kakanga gufunga amasoko kari karamaze kubabwira ko bakwimurwamo none kuri ubu abayacururizamo bakaba bica isoko kuko basa n’abatagira aho bahagaze.
Umuyobozi wungurije w’akarere ka Nyarugenge ushinzwe ubukungu Nsabimana Vedaste aherutse kumvikana mu itangazamakuru avuga ko ntawabujije abacururiza muri ayo masoko yafunzwe gucuruza! Ibintu byatunguye benshi kumva umuyobozi wo kuri uru rwego ashishikariza abaturage kureka amasoko ajyanye n’igihe ahubwo bakaguma mu manegeka.
Nsabimana yagize ati "Inama njyanama imaze kwemeza ko amasoko agomba kugurishwa mu rwego rwo gushyira mu bikorwa igishushanyo mbonera, yadusabye ko tujya kumenyesha abacuruzi icyo cyemezo ko hariho gahunda yo kuyagurisha ndetse ko bashobora kwishyira hamwe kugira ngo nabo niba babishoboye babe banakusanya amafaranga bahagure nk’abantu bahakoreye".
Akomeza avuga ko iyo nama irangiye bamwe mu bacuruzi bahise bafata icyemezo cyo kujya gushaka ahandi bakorera, ati "Gufata umwanzuro wo kugurisha ni kimwe no gufunga isoko ni ikindi, kuko niyo ugurishije ntabwo umushinga uhita ushyirwa mu bikorwa ako kanya, uguze afata umwanya wo gutegura. Nta mucuruzi twigeze tubwira ngo nagire vuba ave aho yakoreraga."
Uyu muyobozi yakomeje avuga ko icyemezo cyo kwimura abacururizaga mu isoko rya Rwezamenyo na Biryogo kizashyirwa mu bikorwa igihe isoko rizaba ryabonye urigura.
Hari amakuru avuga ko kimwe mu bituma inzego z’ubuyobozi muri Nyarugenge zidafunga aya masoko ngo biterwa n’inyungu zimwe na zimwe zihishe inyuma yaryo. N’ubwo abantu babivugira mu matamatama batinya gutanga amakuru ku buryo bwimbitse bavuga ko uretse no kuba hari abayobozi bamwe bafitemo ibibanza bashaka kubanza gukuramo icya cumi, ngo hari n’abacuruzi bamwe basa n’abagize aya masoko indiri ya magendu cyane cyane imyenda ya caguwa, aho ngo bitwikira ijoro bakaza kuhahamburira amabaro kuko mu masoko agezweho batabitinyuka kubera za Camera zishinzwe gucunga umutekano w’ibihabera.


text:
Amy Blauman umugore wa Humble Jizzo yari yerekeje muri Leta Zunze Ubumwe za Amerika muri gahunda z'akazi nyuma y'igihe gito cyari gishize avanyeyo n'umugabo we wari wamuherekeje muri gahunda zo kubyara. Icyo gihe Humble Jizzo yari yatangarije Inyarwanda.com ko imirimo yo gusigara yita ku mwana wabo atari ibintu byoroshye ariko nanone ko agomba kubikora kandi akabishobora na cyane ko uyu mwana n'ubwo afite nyina ariko ari uwabo bose bityo bombi bakaba bafite inshingano zo kumwitaho.
Amy Blauman wari wagiye muri gahunda z'akazi muri Amerika, kuri ubu yamaze kugaruka mu Rwanda aho yakiranywe urugwiro n'umugabo we Humble Jizzo nyuma y'icyumweru cyose uyu munyamuziki wo muri Urban Boys yasigaranye umwana ari we umwitaho umunsi ku wundi, akazi ubusanzwe kataba koroshye ku bagabo benshi n'ubwo biba ari inshingano zabo nk'ababyeyi b'abana.
Humble Jizzo n'umufasha we byari ibyishimo ubwo yakiraga umufasha we


text:
Abaturage bari bafite amazu muri santire ya Rwagitima iherereye mu murenge wa Rugarama akarere ka Gatsibo , baravuga ko mu mwaka wa 2008 akarere kabasenyeye amazu kabasezeranya ingurane bigera n’aho biyambaza inkiko baratsinda ariko ngo akarere kanze kubishyura .
Mu mwaka wa 2008 ,ubuyobozi bw’akarere ka Gatsibo bwasenyaga amwe mu mazu y’ abaturage yari muri santire y’ubucuruzi ya Rwagitima . Icyo gihe ngo abaturage bagera kuri 54 basezeranyijwe ko bazahabwa ingurane y’imitungo yabo hanyuma barategereza baraheba . Nuko ngo bamwe muri bo bagera kuri 36 bari bafite ubushobozi bahisemo kwiyambaza ubutabera barega akarere ,hanyuma baragatsinda maze barishyurwa .
Abasigaye nabo batagannye inkiko ngo bakomeje gutakamba basaba kwishyura maze akarere kabizeza ko bazishyurwa hanyuma barategereza baraheba. Ibi rero byatumye na none abaturage bagera kuri batanu biyambaza ubutabera maze barega akarere baragatsinda , ariko ngo kugeza ubu ntibarahabwa ibyabo.
Kubera igihe gishize ari kirekire amazu yabo asenywe bakizezwa guhabwa ingurane ariko ntibazibone ,aba baturage baravuga ko byabagizeho ingaruka zikomeye zirimo ubukene bakaba basaba ko bahabwa ingurane bemerewe z’amazu yabo yasenywe dore ko ngo bamwe bari mu bukode.
Umuyobozi w’ akarere ka Gatsibo Gasana Richard aremeza ko ubwo hatunganywaga igishanga kiri muri aka gace hari imitungo y’abaturage yangijwe yagombaga kwishyurwa, gusa ngo amatsinda anyuranye y’abaturage yagiye yiyambaza inkiko yatsinda agahabwa ingurane . Cyakora ngo hari n’abandi batsinze akarere ,ariko urubanza rwabo rwabaye itegeko umwaka washize ingengo y;imari yaramaze gutegurwa, bityo bakaba bazishyurwa mu ngengo y’imari y;uyu mwaka wa 2018/2019.
Nubwo bibasaba kwiyambaza ubutabera kugira ngo ikibazo cyabo cyo guhabwa ingurane gikemuke , kugeza ubu ngo haracyari abaturage babuze amikoro yo kujya mu nkiko kugeza ubu ngo bakaba bibaza uburyo bazabona ingurane z’ibyabo bikabayobera.


text:
Umuco nyarwanda mu marembera
Ibihe bisatira ibindi byugarije abanyarwanda urukumbuzi rutangira gusa n’agahinda umuco ucika ubwo.Uk’umuco ucika niko urwangano rwirema mu banyarwanda. Minisiteri y’umuco ibaho cyangwa ntibaho?ibayeho yakagaragaje icyica umuco nyarwanda?Uwacu Julienne Minisitiri w' umuco na sport[photo archieves]
Umuco wahandi utsembye uw’iwacu urwangano rutashye abanyarwanda. Abandi bati: Baje bambaye amakanzu batwigiraho Imana tubicuzaho ibyaha tubamenera ibanga badutwara ibango ryaryo.Imyaka isaga ijana n’indi mu Rwanda bivugwa ko hari umuco nyarwanda cyangwa se twakwita gakondo.Ibyashingirwagaho birema umuco nyarwanda byateshejwe agaciro maze urwangano rutaha abanyarwanda. Uko cyera inka zashokaga kukibumbiro[photo archieves]
Umuco nyarwanda warugizwe n’ibice byinshi kandi byingeri zitandukanye.Hatangiriwe k’ubukwe,umubatizo nyarwanda witwaga imandwa. Ubukwe bwagiraga imisango ikomeye kuko nta musore wajyga kwishakira umukobwa habanzaga ba nyirasenge hagasubirayo ba se wabo. Umukazana ntiyavugaga ba sebukwe na ba nyirabukwe mu izina. Aho kiriziya iziye byarahindutse abasore nibo bajyga kwishakira umugeni. Ibirori iyo byabaga byabaye basangiriraga kuntango, cyangwa umuvure.Umuco mu marembera:Umusaza ujya gusaba ahabwa amafaranga,umugabo uvugira inka ahabwa mafaranga.Amasaka ntagihingwa bikaba ariyo mpamvu ikigage kigenda nka nyomberi. Urwagwa haje urutuburano rumaze kugarika ingogo. Abasesengura inteko y’ururimi n’umuco basanga ntacyo ifasha sosiyete nyarwanda kuko indamu yarenze ingemu.Ntiwavuga ngurasagasira umuco kandi uwurundura. Abatanga amakuru bagira bati: Niba uvuga ko ubungabunga umuco nyarwanda kandi umwana w’umuhungu yakwiyambaza ngujye kumusabira ukamuca amafaranga kandi yenda uwo mwana se yari inshuti yawe cyangwa hari isano ibahuza. Imyambarire yo ihagaze ite mu muco nyarwanda?imvugo isozora yo ihagaze ite mu muco nyarwanda?imibanire mu ngo yo ihagaze ite?mu ngo ho umuco waracitse none baranigana bikabazwa rurema yo yabashyize ku isi. Nyuma yo guta umuco nyarwanda niho habaye amahano atandukanye ashingiye kwiyicana mu bavandimwe.ukuri kwarabuze uwangano ruhabwa intebe umuco uba ubuze icyicaro. Abasesengura basanga byarabaye mpemuke ndamuke,aho kuba muhumirize. Iyobokamana ngo niryo ryabaye nyirabayazana kugeza rirema ubwoko bushingiye kwica umuco. Inka zarinikizwaga zigahumuza none amata abuganirizwa mu bikarito. Inka zarashokaga zikanywera ku kibumbiro.Inka zanyweraga ku ibuga.Abantu batandukanye bashimangira ko hatakomeza kugendera ku bya kera ,ariko nanone hafatwe ingamba zabungabunga umuco. Ubuse niba babungabunga ikibuye cya Shari mu karere ka Nyaruguru,urutare rwa Kamegeli mu karere ka Ruhango umukindo wa Makwaza mu karere ka Gisagara ubuvumo mu kigini mu karere ka Musanze,kuki umuco wo utabungabungwa nk’ikimenyetso cy’ubumwe bw’abanyarwanda. Umuntu nujya kumusabira umugeni ukamuca amafaranga wowe nujya kumusaba serivise akayaguca uzishima. Mbega u Rwanda rw’ubu?ese n’urwa kera ni uko rwari ruteye?abo bireba harimo Minisiteri y’umuco nimwe muhanzwe amaso.
Kimenyi Claude


text:
Ubuhamya bwa NYIRABANZE wahuye n’ingorane afite inda y’imvutsi mu gihe cya jenoside
Nitwa NYIRABANZE Clemence mfite imyaka 56, mu ri jenoside yakorewe abatutsi nari ntuye mu karere a Nyabihu, mu murenge wa Rambura, nari umubyeyi ufite imyaka 32, icyo gihe ntari ntwite inda y’imvutsi afiko ibyambayeho ni agahomamunwa
Aho twari dutuye jenoside yatangiye kugeragezwa mbere yuko iba kuko ndibuka ko inda yanjye ifite amezi atandatu nibwo umwe mu nterahamwe twari duturanye yambwiraga ko ntazabyara nubwo abona niteguye kubyara
Kuva icyo gihe natangiye kugira ubwoba ku buryo nta hantu nari nkibasha kujya kubera gutinya ko bangirira nabi
Igihe cyo kubyara kigeze rero nagiye kw’ivuriro bambwira kuzagaruka mu ntangiriro z’ukwa kane, muri iyo minsi rero nibwo indege y’uwari umukuru w’igihugu yarashwe ibintu biradogera ku ivuriro ndetse no kuri paruwasi kuko byombi nari mbyegereye, batangira kurasa abapadiri babaga aho bavuga ko ari njye bakurikizaho
Uwaje kumpa ayo makuru yangezeho mpita njya kwihisha iwabo w’umugabo kuko batahigwaga ariko ngezeyo bavuga ko naho bari buhansange biba ngombwa ko mpava kandi ubwo ndakuriwe cyane ndetse ndanaribwa bikomeye
Nahise nigira inama yo kujya kwa muganga nibwira ko ari naho ndi bubonere ubufasha nkabyara ndagenda ngezeyo nsnga umuyobozi w’ibitaro ari we chef w’interahamwe yavuranaga imbunda
Ninjiye mu bitaro aranyakira arangije anyerek aho ndyama nibwira ko aagiye kumfasha arangije antunga imbunda arambwira ngo nindyame aho igihe nikigera nzabyara, nibuka ko aho nari ndi hari hari indi nterahamwe iharwariye iyo kwa mabukwe bangemuriraga ni we wabyiriraga inzara ikandya bikomeye kandi nkuriwe na n’ikindi nari nshoboye kwikorera
Ubwo uko wa muyobozi w’ibitaro yazaga kundeba aho kumbyaza yantungaga imbunda akambwira ngo igihe nikigera uzabyara
Nakomeje kuba aho ariko amasasu avuza ubuhuha hirya no hino, mu ijoro muganga yari bunyice nibwo haje umuzamu w’aho ku bitaro yari yarabonye amahugurwa y’ababyaza maze anzanira imiti ya Kinyarwanda aramfasha ndabyara ndetse mbasha no gutoroka ibitaro mu bintu bitari byoroshye
Nkimara gutoroka nibwiraga ko byose birangiye numvise ko muganga na wawundi twari turwaranye barimo kumpiga mfata uruhinja rwanjye tujya kwihisha mu mibyuko, ubwo imvura niko ituriho njye n’uruhinja kugeza igihe jenoside ihagarikiwe
Ndashima Imana yampaye umwana muzima uyu munsi wa none yitwa MIZERO Alice yatangiye kaminuza
Src: kigali today